ЯНГИ КАСАБА УЮШМА ТАШКИЛОТИ ТУЗИЛДИ\n«Угам-Чотқол буюртма қўриқхонаси» унитар корхонаси 2016 йил 20 декабрдаги Ўзбекистон Республикаси Президентининг 4765 – сонли фармойиши асосида «Ўзбекистон темир йўллари» акционерлик жамияти қошида ташкил этилди. Умумий майдони 42952,81 га тенг бўлган ўрмон ва қўриқхона ерлари, корхонанинг 40 дан ортиқ нозирлари томонидан доимий равишда қўриқланмоқда.\nКорхонанинг асосий вазифаларидан бири Ўзбекистон иқлими шароитида ёввойи табиатини асраш, йўқолиш арафасида бўлган ўсимлик ва ҳайвонот дунёсини тиклаш, маҳаллий экотуризмни ривожлантириш бўлиб, бу борада бир қанча чора-тадбирлар олиб борилмоқда. Эътироф этиш керакки, корхона ишчи-ходимларининг ижтимоий ҳимояси ҳам эътибордан четда қолаётгани йўқ. «Угам-Чотқол буюртма қўриқхонаси» унитар корхонасида “Ўзбекистон темир йўллари” акциядорлик жамияти бошқаруви касаба уюшма қўмитаси таркибидаги янги касаба уюшма цех қўмитаси ташкил этилди.\nФаолият самарадорлигини ошириш мақсадида касаба уюшма фаоллари ишчи-ходимлар ва уларнинг оилаларини ҳар томонлама қўллаб-қувватлаш, жамиятимизнинг муҳим бўғини бўлмиш оила институтини мустаҳкамлаш, ёш оилаларни рағбатлантириш, темирйўлчилар фарзандларини соғломлаштириш, ишчи-ходимларнинг меҳнат ва маиший шароитларини яхшилаш, улар орасида соғлом турмуш тарзини тарғиб қилиш борасида изланмоқдалар. Шунингдек, меҳнат муҳофазасини ташкил қилиш, ишчи-ходимларга қулай меҳнат шароитларини яратиш, жамоат назоратини ташкил қилишни ўзларининг асосий вазифаларидан бири деб қарамоқдалар.


ПРЕЗИДЕНТИМИЗ - ЮРТ ОТАСИ, ХАЛҚ ПЕШВОСИДИР! - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nПРЕЗИДЕНТИМИЗ - ЮРТ ОТАСИ, ХАЛҚ ПЕШВОСИДИР!\nЧоп этилган 09 Январ 2016\tКӯришлар: 755\nЮртлар, мамлакатлару давлатларни дунёга танитадиган алоҳида шахслар бўлади. Улар ўз халқи ободлигию тараққиёти, осойишталигию фаровонлиги йўлида ўзларини-да қурбон қилишга тайёр инсонлардир.\nТарихда яхши ном қолдириб, юрт отаси, халқ пешвоси, деган юксак мақомларга лойиқ кўрилган кишилар жуда кўп.\nМаҳатма Ганди, Шарл де Голл, Жорж Вашингтон, Маҳатҳир Муҳаммад, Али Муҳаммад Жиноҳ, Пётр I ва ҳоказолар… Буларнинг бари ўз миллати отаси, пешвоси эдилар.\nХўш, миллат пешвоси бўлиш учун кишида қандай хислатлар мавжуд бўлмоғи лозим? Қадим китобларда ёзилишича, етакчи, раҳбар, раҳнамо пешво, деб номланувчи кишилар ўзи яшаётган жамиятнинг ҳамма томонлама илгари силжишида, унинг халқаро нуфузга эга бўлишида, халқни бир эзгу мақсад сари бошлаб, уларнинг тинч, осуда ва фаровон ҳаётга эришишида собитқадам бўлмоғи лозим. Бир сўз билан айтганда, том маънодаги пешволар ўз ҳаётларини мамлакат ва халқи учун бағишламоғи талқин этилади.\nШу кунларда Республика Президенти муҳтарам Эмомали Раҳмон Жаноби олийларини Миллат пешвоси унвонига тавсия этган қатор мақолалар, тавсиялар ортидан Тожикистон Республикаси Олий Мажлис Намояндалар мажлиси «Тинчлигу бирлик асосчиси – Миллат пешвоси ҳақида»ги қонунни қабул қилди.\nЖудаям мавридли ва ўз даврида қабул қилинган қонун. Чинданам республикамиз Президенти Эмомали Раҳмон бу юксак мақомга сазовор шахс. Бунинг учун исбот, далил шарт эмас. Зеро, тарихнинг ўзи далил, тарихнинг ўзи гувоҳ, тарихнинг ўзи унинг буюк шахс эканлигини исботлаб турибди.\nОртда қолаётган йиллар, ойлар, ҳафталар, шиддат билан ўтиб бораётган кунлар, соатлару лаҳзалар Эмомали Раҳмоннинг Миллат пешвоси бўлишга сазовор шахс эканлигини исботлаб турибди. Зеро, унинг илк бор Давлат раҳбари сифатида айтган сўзлари, ниятлари пок эди:\n-Мен Сизларга тинчлик олиб келаман! Мен юртни обод қилишга сўз бераман!- деганида чинданам бир-бирининг ёқасидан тортқилаётган биродарларни сулҳу салоҳга келтириб, ўзига ишониб топширилган Тожикистон аталмиш юртни обод айлаш эди. Ва тарих гувоҳ, мана, 23 йилдирки, унинг – Жаноби олийлари, Миллат пешвосининг раҳбарлигида Тожикистонда тинчлик ҳукмрон, халқ дастурхони нозу неъматга тўла, бозорлар фаровон. Ватанимизни жаҳон таниди. Бугунги кунда Тожикистон Бирлашган Миллатлар Ташкилотига аъзо. Унинг 151 давлат томонидан эътироф этилиб, 126 давлат билан дипломатик муносабатларни йўлга қўйганлигининг ўзиёқ давлатимиз обрўю нуфузининг халқаро миқёсда ҳам бемисл ўсиб бораётганидан далолат беради.\nЎша нотинч даврларда Хўжандда бўлиб ўтган XVI сессиядан сўнг Давлат раҳбари сифатида тўғри пойтахт Душанбега йўл олган Эмомали Раҳмон ўзини ўйламади, балки тезроқ мамлакатни тинчлантириш фикри-зикри бўлди унинг. Ваҳоланки, ўша пайтда пойтахтда ҳам нотинчлик ҳукм сураётган бўлиб, ҳеч ким хавфсизликни кафолатлай олмасди. Шундай бўлишига қарамай, мамлакат раҳбари пойтахт сари йўл олди ва Тинчлик, Осойишталикка ўзи кафил бўлди!\nОрадан кўп ўтмай, миллат саржамлигию бирдамлиги йўлида илк бор мамлакат фуқароларига мурожаат қилди. Халқ тинчлигу осойишталиги учун қўлидан келган барча имкониятдан фойдаланди. Ва ҳатто, ўша пайтдаги мамлакат хавфсизлик кучлари раҳбариятининг қўшни Афғонистонга музокарага бориш хавфли эканлигини қайта-қайта таъкидлашига қарамай, Ватан келажаги учун Афғонистоннинг Фархор минтақасида жойлашган Хусдеҳ музофотига сафар қилиб, жуда кўп муваффақиятлар билан қайтган ҳам Эмомали Раҳмон эди!\nҲа, буни жасорат, деб аташ мумкин. Чунки, ўша нотинч вазиятда нафақат қўшни мамлакатга, балки қўшни ноҳияга бориб келиш нақадар малол келарди кишига. Эмомали Раҳмон давлат раҳбари сифатида музокараларга шахсан ўзи бормай, балки Бош вазирми ёки бошқа бир кишини вакил сифатида юбориши мумкин эди-ку. Бироқ, у ўз жонини хатарга қўйиб бўлса-да, шахсан ўзи борди. Зотан, мамлакатда тезроқ тинчлик ўрнатилишини жуда-жуда истар эди у.\n…У бошлиқ офтобли юртга қуёш заррин нурларини соча бошлади. Юрт вужудидаги нотинчликлар туфайли олган жароҳатлари битиб, тараққиёт сари йўналди. Туннеллар қазилиб, автомобил йўллари қурилиши авж олди. «Қўрғонтепа-Кўлоб» темир йўли қуриб битказилди. Шаҳру ноҳияларда ҳам бунёдкорлик ишлари кенгая борди. Янгидан-янги замонавий иншоотлар бунёд этилиб, юрт кўркига кўрк, ҳуснига ҳусн қўша бошлади. Эндиликда пойтахт Душанбедан Хўжанд сари йўл олган киши бор-йўғи 3,5-4 соатлар ичида кўзлаган манзилига ета оладиган бўлди. Кўлоб йўналишида ҳам икки туннел қуриб фойдаланишга топширилгач, йўл анчайин қисқариб, кишиларнинг асрий орзулари амалга ошди!\nЭндиликда Душанбе шаҳри (нафақат Душанбе, балки вилоят марказлари ҳам) ҳар қандай олийқадр меҳмонларни кутиб олиш ва кузатишга, ҳар қандай халқаро тадбирларни ўтказа олишга қодир саналиб, йилига жуда кўплаб олийқадр меҳмонлар қабул қилиниб, бир қатор халқаро тадбирларнинг ўтказаётганлиги ҳам сир эмас.\nЮқорида номлари зикр қилинган шахслар – Маҳатма Ганди замонавий Ҳиндистонни қурган, Шарл де Голл Францияни обод қилган, Жорж Вашингтон Американи Америка қилган, Маҳатҳир Муҳаммад Малайзияни пешқадам, тараққий этган давлатлар сафига қўшган, Али Муҳаммад Жиноҳ янги Покистонга асос солган, Пётр I қолоқ Россияга Европа маданияти ва технологиясини олиб кирган бўлса, Эмомали Раҳмон ҳам мамлакатга Тинчлик, Осойишталик олиб кирди. Тожиклар янги, замонавий давлатига асос солди. Халқ ишонч-эътиборини, энг муҳими, ўз фуқаролари муҳаббатини қозона олди.\nҲа, у Миллат пешволигига сазовор инсон. Бу юксак мақомни халқнинг ўзи унга лойиқ кўрди. Чунки, унинг Давлат раҳбари сифатида айтган илк сўзлари ҳам, илк ниятлари ҳам пок эди. Ва бу пок ниятлар ортидан энг эзгу амаллар дунё юзини кўрди ва мудом кўраверажак!\nАшурҳожи Сафаров, Тожикистон\nОлий Кенгаши ХVI тарихий сессия иштирокчиси.\nБугун: 23-01-2020 14:30:05


Rishton.uz - ҲОКИМ ЁШЛАР МУАММОЛАРИГА БЕФАРҚ ЭМАС\nҲОКИМ ЁШЛАР МУАММОЛАРИГА БЕФАРҚ ЭМАС\n2020-02-10 16:50:04 31\nЯнги Ўзбекистонни, албатта, ёшлар билан бирга қурамиз. 2020 йил ёшларга оид давлат сиёсатида туб бурилиш йили бўлади, деган эдилар Ўзбекистон Республикаси Президенти Шавкат Мирзиёев. Дарҳақиқат, истиқлол йилларида "Ёшларга оид давлат сиёсати тўғрисида”ги қонуннинг қабул қилинганлиги ҳам давлатимизнинг ёшларга қаратилган юксак эътибори намунасидир десак, муболаға бўлмайди. Чунки, ёшлар бизнинг келажагимиздир.\nРиштон туманидаги академик лицейда ёшлар билан ўтказилган учрашув ҳам бу борада олиб борилаётган ва туманимиз ёшларига қаратилаётган юксак эътибордан даракдир.\nНегаки, учрашув ёшларга оид давлат сиёсати, бешта муҳим ташаббуснинг биринчи ва бешинчи ташаббуслари яъни ёшларнинг мусиқа, рассомлик, адабиёт, театр ва санъатнинг бошқа турларига қизиқишларини ошириш, истеъдодини юзага чиқариш ва хотин-қизларни иш билан таъминлаш масалаларини назарда тутган ҳолда ҳамда ёшлар муаммолари, таклифларини тинглаш, уларнинг тадбиркорлигини ривожлантириш, муаммо ва камчиликларини бартараф этиш масалаларига қаратилди.\nУчрашувда иштирок этган Риштон тумани ҳокими Суфҳонжон Солиев туманимизда ҳам ёшларга оид давлат сиёсати асосида навқирон авлоднинг замонавий билим олиши, спорт, санъат, бизнес ва бошқа йўналишларда истеъдодини намоён этиши, жамиятда муносиб ўрин топиши борасида амалга оширилаётган ишлар ҳақида гапириб ўтди.\nТуман ҳокими ҳозирги кунда ёшларимиз учун яратилаётган шароитлар, таълим олиш ва касб-ҳунар эгаллашдаги қулайликлар, таълим муассасалари қурилиши ва моддий-техник базасини бойитиш борасида бўлаётган ижобий ўзгаришлар ҳақида тўхталиб, бу имкониятлардан унумли фойдаланган ҳолда ёшларнинг чуқур билим олиши, фанларни пухта ўзлаштириши, касб-ҳунар сирларини мукаммал ўрганиши, ёш тадбиркорларга берилаётган имтиёзлардан фойдаланиб манфаатли лойиҳаларни амалиётга жорий қилиши лозимлигини таъкидлади.\nОчиқ мулоқот руҳида ҳоким билан ўтказилган учрашувда ёшларимиз ўзларини қизиқтирган масалалар бўйича тўғридан-тўғри мурожаат қилдилар ва ўзларини қизиқтирган саволларига аниқ ва лўнда жавоб олдилар.\nУчрашув сўнгида ташриф буюрган ёшлар ўзларининг туманда ёшларга оид давлат сиёсатини амалга ошириш борасидаги таклиф ва саволларини билдириб ўтишди, туман раҳбарияти томонидан уларнинг барча билдирган савол ва таклифларига жавоб берилиб, амалий ва ижобий натижалар кўрилиши бўйича режалар тузилди. Фаол ёшлар туман ҳокими томонидан китоблар билан тақдирланди.\nУчрашувда ёшлар томонидан 10 дан ортиқ муаммолар ўртага ташланиб, уларнинг аксарияти ўз ўрнида ечимини топди. Қолганлари эса рўйхатга олиниб, уларга масъуллар ва бажариш муддатлари тайинланди.\nҲоким ва ёшлар учрашуви жуда самимий ва очиқ тарзда бўлиб ўтганини таъкидлаш жоиз. Учрашувда шунингдек, туман ИИБ бошлиғи З. Ғофуров, Ўзбекистон Республикаси Перезиденти халқ қабулхонаси туман бўлими мудири С. Додобоев ҳамда тумандаги корхоналар ва муассасалар раҳбарлари иштирок этишди.\n“Ҳоким ва ёшлар” учрашуви аввалида туман ХТБ томонидан ташкил этилган кўрзагмалар намойиш этилди. Шунингдек, меҳнат ярамаркалари ҳам ташкил этилди.\nРиштон туманида сектор раҳбарларининг ёшлар билан учрашувлари давом этмоқда.


Кураш бўйича Россия биринчилигида кураш қоидаларига зид жанг содир бўлди » Ўзбекистон янгиликлари – Zamin.uz\n16-05-2016 | 20:04\nZAMIN.UZ / Спорт / 16 Май 2016 года1 016\nЭркин кураш бўйича Старий Осколда бўлиб ўтаётган Россия биринчилиги иштирокчиси ўзининг спарринг рақибига бошқача услубда ҳужум қилган. Видеолавҳадан кўриш мумкинки, мусобақаларда иштирок этаётганлардан камида бирида пистолет бўлган. Ташкилотчилар вакиллари бир дақиқа ичида урушаётганларни ажратиб, полицияни чақиришга улгурган. Видеолавҳа муаллифларининг таъкидлашича, ур-тўполонни келтириб чиқарган курашчи ва пистолетли киши Чеченистон жамоаси вакиллари бўлган. «Ҳозирда Старий Оскол полицияси ҳодисага ойдинлик киритмоқда. Айбланувчилар топилиб, уларнинг ҳаракатларига ҳуқуқий жиҳатдан баҳо берилади», — деб минтақавий ИИБ матбуот хизмати раҳбари Алексей Гончарук сўзларини келтиради "Кун" нашри.


Тарвуз ҳақида 8 та ҳайратланарли факт » Ўзбекистон янгиликлари – Zamin.uz\n, 16 2021, 23:43\n02 авг, 20:45 3 594 Жамият\nЁз ойларида дастурхонни тарвузсиз тасаввур этиб бўлмайди. Иссиқ қуёш тафтида пишиб етилган тарвуз ҳақида ҳайратга солувчи фактлар билан қуйида танишиб чиқиш мумкин.\nСпортчилар учун фойдали\nЖисмоний машқлар билан фаол шуғулланишга қарор қилганлар ва эрталаб фитнес билан шуғулланишни ёки югуришни режалаштирмоқчи бўлганлар тарвузларнинг ажойиб бир хусусияти ҳақида билиши ортиқчалик қилмайди. Бу серсув полиз экини мушаклар оғриғининг олдини олишга ёрдам берадиган аминокислота L-цитрулиннинг юқори даражасига эга. Кучли машғулотдан сўнг мушакларда оғриқ сезилмаслиги учун янги тарвузнинг 1/3 қисмининг шарбатини ичиш тавсия этилади. Бу оғриқ ва чанқоқни босишга ёрдам беради.\nТарвуз пўсти ва уруғини ейиш мумкин\nБу қанчалик кулгили туйилмасин, тарвуз қобиғини ташламаслик қатъий тавсия этилади. Биринчидан, улар мазали. Уларни майда бўлакларга бўлиб, лимон, бодринг ва майдаланган муз билан бирга блендерга солиш керак. Таъбга кўра, шакар ёки кўкатларни ҳам қўшиш мумкин. Натижада нафақат тетиклаштирувчи ичимлик, балки C, B1, B2 витаминлари, каротин, фолий кислотаси ва пантотен кислотаси коктейли ҳам ҳосил бўлади. Ичимликка уруғларни қўшиш шарт эмас. Аслида, улар қовоқ ёки кунгабоқар уруғидан фарқ қилмайди, яллиғланишга қарши, терининг соғлиғини яхшилайди, шунингдек, таркибида темир, рух, оқсил ва тола мавжуд.\nТарвуз – бу сув\nТарвузлар, асосан, сувдан иборат эканлиги барчага маълум. Лекин уларнинг «сувли» эканлиги-чи? Бу мевадаги суюқлик миқдори тахминан 91 фоизни ташкил қилади, эҳтимол, шунинг учун у ҳам энг кам калорияли ширин егуликлардан биридир.\nКўз ва мия учун фойдали\nТарвузнинг бир-икки бўлаги кўриш ва ақлий иш фаолиятини яхшилайди. Олимлар тарвузда А ва B6 витаминининг юқори даражасини топганларида шундай хулосага келди. Биринчиси кўзларни турли инфекциялардан ҳимоя қилади ва мия фаолиятини яхшилашга ёрдам беради. Иккинчиси хотирани мустаҳкамлайди ва фикрлаш тезлигини оширади.\nУльтрабинафша нурланишидан ҳимоя қилади\nТананинг ультрабинафша нурланишига чидамлилигини оширадиган бир қанча маҳсулотлар мавжуд. Тарвуз эса улардан фақат биттаси. Албатта, тарвузни истеъмол қилиш санскриндан фойдаланишни рад этмайди, лекин бошқа томондан, унинг таркибидаги ликопен кучли антиоксидант хусусиятларга эга ва қуёш нурларига қарши тура олади.\nШакар ҳосил қилади\nПишган тарвузда 5 фоиздан 13 фоизгача осон ҳазм бўладиган шакар мавжуд. Пишиш пайтида фруктоза ва глюкоза синтезлана бошлайди. Сахароза эса тарвузда кейинроқ, меваларни сақлаш вақтида пайдо бўлади. Шунинг учун қандли диабетга чалинганларга фақат пишган тарвуздан оз миқдорда ейиш тавсия этилади, чунки мева қачон терилганини аниқлаш ҳар доим ҳам мумкин эмас.\nТоксинларни олиб ташлашга ёрдам беради\nТарвуз овқат ҳазм қилиш жараёнини яхшилайди, юрак-қон томир тизимига фойдали таъсир кўрсатади. Буйрак ва жигарни тозалайди, холестеринни танадан олиб ташлашга ҳам ёрдам беради. Айниқса, тарвузлар тош шаклланиши муаммосига мунтазам дуч келадиган одамлар учун тавсия этилади. Айтганча, агар рациондан тарвузни чиқариб ташлаш учун яхши сабаб бўлмаса, унда кунига 2-3 кг гача тарвуз истеъмол қилишингиз мумкин.\nНитратлар борлигини текшириш осон\nТарвуз организм учун энг хавфсиз маҳсулотлардан бири ҳисобланади. Унинг қалин териси атмосферадан турли зарарли моддаларнинг кириб келишига тўсқинлик қилади. Бироқ сўнгги йилларда нитратлар ёрдамида етиштириладиган тарвузлар сони айниқса кескин ошди. Сотиб олинган тарвузни текшириш аслида жуда оддий. Тарвузнинг кичик бир қисми кесиб олинади ва сувга солинади. Агар бир ярим соатдан кейин сувнинг ранги бироз ўзгармаса, унда ҳаммаси яхши, лекин агар сув пушти, қизил ёки тўқ сариқ рангга эга бўлса, бу мевани истеъмол қилмаган маъқул.\nИссиқ кунларда қандай таомланган маъқул? 04 июл, 19:23\nПолиз табиби — тарвуз ҳақида сиз билмаган фактлар 04 авг, 09:26\nҚашқадарёда ноодатий сариқ тарвуз экспорт қилинмоқда 10 июл, 14:01\nҚашқадарёда тарвуз пишишига 10 кун қолди 27 апр, 08:06\nБлогер минбари: Тарвузнинг зарари ҳақида 05 дек, 11:30\nТарвуз кўз ва мия учун фойдали 14 июл, 15:34\nМикаэль Секейра: "Футболчиларга ўйин услубимни тўлиқлигича сингдириб бўлмадим" 16 сен, 23:30 0\nБожхоначилар қонунбузарликнинг ғайриоддий усулини фош қилишди 16 сен, 23:08 0\n“Насаф” ОФК кубоги ярим финалида Осиёнинг энг қадимий клубларидан бирига қарши ўйнайди 16 сен, 22:48 0\nҲамиджон Актамов: "Чиройли ўйин кўрсатган бўлсак-да, бу эсдан чиқади ва тарихда натижа қолади" 16 сен, 22:20 0\nРўзиқул Бердиев: "Вазиятлар яратишда рақибдан устунлик қилдик" 16 сен, 22:05 0\nАшхободда шорти кийиш тақиқлангани хабар берилди 16 сен, 21:40 21\nШавкат Мирзиёев Покистон бош вазири билан учрашди 16 сен, 21:15 98\nСуперлига. "Насаф" "Қизилқум"ни кичик ҳисобда мағлуб этди 16 сен, 20:56 152\nФИФА терма жамоаларнинг янги рейтингини эълон қилди 16 сен, 20:44 232\nШавкат Мирзиёев Душанбеда Эмомали Раҳмон билан учрашув ўтказди 16 сен, 20:20 128\nЖаҳонгир Хўжаев актрисага уйланишига онаси қандай муносабатда эканлиги ҳақида (видео) 16 сен, 19:44 586\nЙПХ ходимларининг янги формалари намойиш этилди (фото) 16 сен, 19:26 177


Матбуот куни: 'йўқ эркинлик ҳақида гапириш мумкинми?' - BBC News O'zbek\nМатбуот куни: 'йўқ эркинлик ҳақида гапириш мумкинми?'\nImage caption '18 йил тахтда бўлган Брежнев даврини эслатади бугунги Ўзбекистон'\n27 июн-Ўзбекистонда матбуот ходимлари куни. Мустақиллик йилларида Ўзбекистон матбуот эркинлигининг аҳволи энг ёмон бўлган давлатлар қаторидан мустаҳкам ўрин олган.\nПрезидент Ислом Каримов ўтган йилларда журналистларни етарлича жасорат кўрсата олмаётганлари учун танқид қилган.\nАммо давлат матбуотида ишлайдиган ўзбек журналистларидан бирининг ёзишича, Президент таъбиридаги "жасорат кўрсатиш"нинг "матбуот эркинлиги" тушунчасига алоқаси йўқ.\nҚуйида журналистнинг мулоҳазалари билан танишасиз.\n"Матбуот эркинлиги" деган жумла фақат Конституцияда қолган. Ўнга яқин қонун бор. Биронтаси ишламаса?.. Журналист деганни итдан баттар ёмон кўришса...\nЎзбекистонда ҳамма бир хил фикрлаш ва ўйлашга мажбур қилинаяпти\nБугунги кунда Ўзбекистонда мутлақо сўз эркинлиги, матбуот эркинлиги, эркин фикр билдириш имкони йўқ.\nОддий бозордаги паттачининг фаолиятидан тортиб, то энг юқори ҳокимият идоралари вакилларига доир информация қарийб давлат сири сифатида беркитилса... Назаримда, бугунги ўзбек жамияти ҳеч бир муболағасиз Шимолий Корея йўлидан дадил кетаяпти ва бу аҳвол кейинги ўн йил ичида умуман яхши томонга ўзгармади ва ўзгариши ҳам кутилмаяпти...\nАчинарли томони шундаки, олиб борилган мазкур сиёсат ўзининг мевасини бераяпти. Масалан, ёшлар орасида маҳдудлик, кимнингдир соясига салом бериш эвазига манфаатга эришиш мумкинлиги кундек равшан. Ёш журналистлар ва умуман ўзбек ёшлари орасида бугун ана шундай манқуртона фикрловчи авлод яратилди.\nЧунки, кейинги йиллардаги кузатишларимиз - матбуотимизда жамиятдаги қусурлар, камчиликлар ҳақида очиқ ёзиш ёки уларга нисбатан холис баҳо бериш каби чиқишларга ўрин берилмаяпти. Исбот шуки, ҳар қандай ислоҳот ёки ўзгариш фақат ва фақат бир киши номи билан, яъни Президент раҳнамолигида олиб борилаётгани кундалик матбуотда устиворликка эришди.\nАлбатта, қайсидир маънода танқидий руҳдаги материаллар берилаётгандек. Аммо уларнинг асл моҳиятига эътибор берсангиз, барчаси СНБ, Совбез ва ҳукумат идоралари кўрсатмаси билан тайёрланади. Уларнинг аксарияти, қизиғи шундаки, яна ўша матбуотнинг ўзига қарши қаратилган.\nБас шундай экан, ўзбек матбуотининг бугунги аҳволи ҳақида гапиришнинг ўзи кулгули. Йўқ эркинлик ҳақида гапириб бўладими?\nАҚШ Президенти Томас Жефферсон "Бизнинг эркинлигимиз матбуот эркинлигига боғлиқ" деган эди. Матубот эркин бўлмаган ўзбек жамиятини эркин дейишга истиҳола қиламан.\nЯқинда "Олам.уз" сайтида қизиқ сўров ўтказилди. "Қайси давлат идораларига пора тўлагансиз?" деган мавзуда. Менга саволдан кўра изоҳлар кўпроқ ёқди. Чунки, ҳар бир изоҳда "ҳар қандай иш учун, у тиббиёт бўладими, прописка бўладими, бизнес очиш бўладими, барча-барча давлат идоралари, милициядан тортиб солиқ, маҳалла қўмитасидан тортиб, болалар боғчасига қадар пора беришга мажбурмиз" дейилган. Бу эса Ўзбекистонда порахўрлик, коррупция давлат ҳокимияти даражасида эканини исботлаб турибди.\nОддийгина бир мисол. Халқ манфаатини ҳимоя қилиш учун халқ сайлаган вакиллар (депутатларни назарда тутаяпман) халққа қарши, Конституцияга қарши қонунлар қабул қилишда давом этаяпти. Масалан, Тошкент шаҳрида прописка тўғрисидаги қонунни олайлик. Конституцияда "Ўзбекистон фуқаролари мамлакат ҳудудида эркин яшаш ва ишлаш жойини танлаш ҳуқуқига эга" деб ёзилган. Қабул қилинган қонун эса антиконституцион!\nТобора темир панжаралар ортига беркинаётган бугунги ўзбек жамиятини, мамлакатни бундай бўҳрондан чиқариш эса хали жуда қимматга тушади. 18 йил тахтда бўлган Брежнев даврини эслатади бугунги Ўзбекистон. Буни қарангки, ўша пайтларда ҳам озроқ эркин фикрловчилар, мулоҳаза билдира оладиганлар, КПССдан ўзгача дунёқарашга эга инсонлар бўлган. Ўзбекистонда эса ҳамма бир хил фикрлаш ва ўйлашга мажбур қилинаяпти.\nЎзбек матбуоти 'турғунлик даврини бошдан кечирмоқда'\nСергей Ежков: 'Бин Лодиннинг ўлими Ўзбекистон учун янгилик эмас'\nЎзбекистонда матбуот эркинлиги нима ёки бошдан кечирилмаган 'оғир дамлар'...


“Сўнгги йиллардаги Яқин Шарқдаги ва Афғонистондаги тўқнашувлар ўзаро боғлиқлик тусига кирмоқда, шу сабаб Марказий Осиёдаги вазиятга бевосита таъсир ўтказмоқда”, - таъкидлади вазир.\nКомиловнинг айтишича, Марказий Осиё давлатлари ёшлари Ироқ ва Сурия террорчиларига келиб қўшилиши катта муаммоларга сабаб бўлмоқда. “Биз вазиятнинг ижобий ечими имкониятларини топишишим керак. Бу учун ташқи ўйинчилар ўзаро самарали ҳамкорлик қилишлари зарур”, - деди Ўзбекистон ташқи ишлари вазири.\nКомиловнинг сўзларига кўра, ўзаро манфаатли муносабатларнинг стратегик йўлларини ишлаб чиқиш учун қатор йўналишларга эътиборни қаратиш лозим. “Биринчидан, икки тараф ҳам бевосита тўқнашувдан қочиш тарафдори. Иккинчидан, бу глобал таҳдид бўлмиш терроризм ва унинг мафкураси билан курашда умумий мақсаддир”, - деди вазир.\nMore in this category: « Марокаш Фаластинга инсонпарварлик ёрдами жўнатди Исроиллик вазир фаластинликларни ўлдиришни оқлади »


Ахборот ресурс маркази-ЎзМУ - Ўзбекистон миллий университети\nАхборот хизмати рахбари, педагогика фанлари номзоди\nҚабул Сешанба-Пайшанба, 10:00 - 12:00\nАХБОРОТ- РЕСУРС МАРКАЗИ ТАРИХИ ВА ТАРКИБИ\nЎзбекистон Миллий университети ўз фаолиятини 1918 йил 12 майдан бошлади, университет билан бир вақтда кутубхона ҳам шакилланиб борди. 1920 йилларда кутубхонанинг китоб фонди 75 минг нашр бирлигини, 40- йилларда кутубхонанинг фонди 500 минг нашр бирлигини, 60-йилларда 1 миллион нашр бирлигини, 80-йилларда 2,5 миллион нашр бирлигини ташкил қилди. 1920 йилларда кутубхонанинг китобхонлар сони 1 минг киши, 40-йилларда кутубхонанинг китобхонлар сони 4 минг киши, 60-йилларда 7 минг киши, 80-йилларда 21 минг кишига ортди.\n1938 йилда Илмий кутубхона ўз фонди ва миқёси бўйича Бутуниттифоқ Олий мактаблар ишлари комитетининг буйруғига асосан, мамлакатдаги 30 та йирик кутубхоналар қаторига киритилган, 1969 йилда эса, Илмий кутубхона статуси берилган. 1944 йилда Илмий кутубхона иккинчи тоифага кўчирилди, 1990 йилда Илмий кутубхона ходимларига меҳнат ҳақи тўлаш бўйича биринчи тоифага кўчирилди.\nИлмий кутубхона 1976 йил 16 декабрдан Ўзбекистон Республикаси Олий ва ўрта махсус таълим вазирлиги буйруғига асосан Ўзбекистон ОТМлари кутубхоналарининг услубий маркази қилиб тасдиқланди. 2006 йилда Ўзбекистон Республикаси Президентининг ПП-381 Республика аҳолисини ахборот-кутубхона билан таъминлашни ташкил этиш тўғрисидаги қарор қабул қилинди. Ушбу қарорга асосан кутубхона соҳасидаги иш фаолияти ахборот телекоммуникация технологиясини амалга оширишга ва анъанавий шаклдан замонавий иш шаклига ўтишга йўналтирилган, 2012 йилда М. Улуғбек номидаги Ўзбекистон Миллий университетининг Ахборот-ресурс маркази Олий ва ўрта махсус таълим вазирлигининг 2012 йил 20 июндаги 250-сонли буйруғига асосан КАРМАТ (Корпоратив Ахборот-Ресурс Марказларининг Автоматлаштирилган Тизими) дастури бўйича Республика Ахборот-ресурс марказларининг йиғма электрон каталогини тузиш учун Услубий марказ қилиб тайинланди.\nХозирги вақтда ягона комплекс, Ахборот-ресурс марказининг ҳамма 3 функционал бўлимларини, 10 та факультет Ахборот-ресурс маркази хизмат кўрсатиш бўлимлари, 510 ўринли ўқув заллари, Нодир қўлёзмалар музейини ўз ичига олади. Ахборот-ресурс маркази университет ўқув жараёни, ҳамда илмий тадқиқот ишларида иштирок этади. Университет кутубхонасининг асосий вазифаси аввало университет профессор-ўқитувчиларини ва ўқув жараёнини илмий, бадиий, ўқув адабиётлари билан таъминлашдир. Ахборот-ресурс маркази университетнинг ҳамма категориясидаги китобхонлар учун дифференциал хизмат кўрсатади.\nБугунги кунда Ахборот- ресурс марказининг китобхонлар сони - 7765\nЙиллик давомат сони - 365 минг дан ортиқ\nЙил давомида берилган адабиётлар сони - 740 минг дан ортиқ\nАхборот-ресурс маркази ишчи ходимлар сони 65 та шундан олий маълумотлилари - 30 та, ўрта маълумотлилари - 23та, ўрта махсус маълумотлилари - 12 кишини ташкил қилади.\nАХБОРОТ- РЕСУРС МАРКАЗИ ФАОЛИЯТИ\nҲар йили Ахборот-ресурс маркази фондига 10 минг нашр бирлигида адабиётлар олинади, вақтли нашрлар 120 номни ташкил қилади. 80-90 % фоизини Ахборот-ресурс маркази фондига олинган янги ўқув адабиётлари ва ўқув қўлланмалари ташкил қилади. Ахборот-ресурс маркази китоблар олиш учун ўрта ҳисобда 125 миллион сўм, обуна учун эса, 85 миллион сўмдан ортиқ маблағ сарфлайди.\nАхборот-ресурс марказида 3 миллион дан ортиқ нашр бирлигида - ўзбек, рус ва чет тилларда ёзилган адабиётлар мавжуддир. Ахборот-ресурс марказида университет ўқув жараёни ва талабаларни ўқув қўлланмалари ва ўқув адабиётлари билан таъминлаш жуда яҳши йўлга қўйилган бўлиб, ўқув адабиётлари - 1 миллион 200 минг нашр бирлигини, илмий адабиётлар 650 минг нашр бирлигини ташкил қилади. Чет эл адабиётлари алоҳида нашрлар сифатида кўрсатилган. Шунингдек Ахборот-ресурс маркази фондида жуда қизиқ ва бой мазмунга эга бўлган, адабиётлар узоқ даврлардан бошлаб сақланиб келмоқда.\nАхборот-ресурс маркази фондида ХII-ХХ асрларни ўз ичига олган тожик, форс, араб тилларда ёзилган 1465 нусхада нодир қўлёзмалар ва литографиялар ҳам узоқ йиллардан буён сақланмоқда. Фонд ўз мазмуни бўйича жуда хилма-хил Ўрта Осиё тарихи, география, дин, тиббиёт, сўфизм, фалсафа фанларининг қандай ривожланганлиги ҳақида қизиқарли маълумотлар берилган. Узоқ йиллардан буён ахборот-ресурс маркази фондида сақланиб келаётган литографиялар ва қўлёзмалар нодир қўлёзмалар музейнинг ташкил қилиниши учун асос солди.\nАхборот-ресурс марказининг электрон ўқув залида китобхонлар учун илмий ва ўқув адабиётларининг электрон версиялари (27 минг)тагача яратилган, ҳамда ИНТЕРНЕТ тармоғи орқали ZiyoNet ахборот-таълим портал ва жаҳон ахборот ресурслари билан танишиш имкониятлари мавжуд.\nАхборот-ресурс марказига янги келган адабиётлар 2019\nАхборот-ресурс марказига янги келган адабиётлар 2018\nАхборот-ресурс марказига янги келган адабиётлар 2017\nАхборот-ресурс марказига янги келган адабиётлар 2016\nПедагог кадрларни қайта тайёрлаш ва уларнинг малакасини ошириш тармоқ (минтақавий) маркази


АҚШнинг гипертовушли қуролларини синови ғайритабиий вазият туфайли қолдирилди - Халқ сўзи\nАҚШнинг гипертовушли қуролларини синови ғайритабиий вазият туфайли қолдирилди\n03:03 22 Октябр 2021 Дунё\nАмерика Қўшма Штатларида гипертовушли қуролларнинг синовлари кечиктирилди. Бунга ушбу қурол ташувчи ракетани уча олмагани сабаб бўлган. Бу ҳақда "Reuters" ўз манбаларга таяниб хабар бермоқда.\nМанбага кўра, ушбу синовда гипертовушли қуролнинг жанговар блогининг индивидуал элементларининг ишлашини кузатиш кўзда тутилган эди. Чунки у ҳали ҳам ишлаб чиқиш жараёнида.\nОлдинроқ, "Reuters" АҚШ гипертовушли қуролларнинг бир қанча прототипларининг синовларини муваффақиятли ўтказгани ҳақида хабар берган эди. Ўз навбатида, Пентагон учта синов муваффақиятли ўтганини тан олган.\n2021 йилнинг ёзида Хитой гипертовушли қуролларнинг иккита синовини ўтказгани маълум бўлган эди. Бу эса Пентагон ва АҚШ разведкасини ҳайратда қолдирди. Чунки Хитой америкаликларда йўқ бўлган мутлақо янги қурол-яроғни намойиш қила олган.


Котибангиз ўзбекча гапирадими? – ТАФСИЛОТ\nРетро 778 марта кўрилган\nКотибангиз ўзбекча гапирадими?\n— Алло, ассалому алайкум! Кечирасиз, менга Хоразм вилоятини улаб берсангиз.\n— Дуд… дуд… дуд…\nҚизиқ, гўшакни нега қўйиб қўйишди? Яна сим қоқаман. Афсус, энди алоқачи қизнинг “я по узбекски не знаю” деган жавобини эшитаман.\nТаажжуб! Ўз ерингда туриб, ўз тилингда гапиролмасанг. Ўзбек тилига давлат тили мақоми берилганига етти йил бўлди. Аммо ҳамон баъзи идораларда ишлар, ҳужжатлар рус тилида олиб борилмоқда.\nАтрофга назар ташлайдиган бўлсак, оғизни тўлдириб “ҳа” деёлмаймиз. Нега? Саволга жавоб беришдан олдин бир мисол келтирайлик:\nКўпчилик завод ёки корхонанинг қабулхонасига қўнғироқ қилсангиз ҳам юқоридаги аҳвол, котиба қиз “Алло, слушаю Вас…” дейди. Энг қизиғи, уларга тушунтиришга ҳаракат қилсангиз бошингиз балога қолади. Ўртага қўйиладиган гап ҳам тайёр. Нега миллий масалага носамимий ёндашаяпсиз?\nҚизиқ. Агар бировнинг уйига кириб, унга қайси тилда гаплашиш ҳақида ақл ўргатсак эди, истаган одам бизни айблаши мумкин бўларди. Биз эса иш вақтларида муомалада бўлиши ШАРТ бўлган, қонун билан белгилаб қўйилган Давлат тили хусусида гапираяпмиз. Иш вақтида давлат тилида гаплашишни талаб қилишимиз, мустақил Ўзбекистон ва унинг қонунларини ҳурмат қилишни талаб қилиш деб тушунилиши лозим. Шундай экан, котибага ёки бошқа бир ходимга ўзбекча гапиринг дейиш ҳеч қачон МИЛЛАТЧИЛИКка кирмайди. Аксинча, Миллатга, Давлатга ва яна қайтараман, Давлат тили ҳақидаги қонунга садоқатлиликни кўрсатади.\nБироқ буларнинг ҳаммаси хаёлимда кечган фикрлар. Хорразмга эса қўнғироқ қилишим керак. Яна рақамларни тера бошлайман:\nКейинги сўзларни ёзишга қўлим бормади. Ўзингиз тушунган чиқарсиз. Ишқилиб, қонун қоғозда қолиб кетмасин-да. Сиз нима дейсиз?\n“Ҳуррият” газетаси, 1-сон,\n1997 йил 11 январь


UzNews - MacCoffee “2021 йилда Ўзбекистондаги ЭНГ ОММАБОП 3 таси 1 да қаҳваси” деб эълон қилинди\nMacCoffee “2021 йилда Ўзбекистондаги ЭНГ ОММАБОП 3 таси 1 да қаҳваси” деб эълон қилинди\nIV Makon Marketing Forum 2022 халқаро маркетинг бизнес форуми доирасида “Йил бренди - 2021” V-мукофоти MacCoffee брендига “2021 йилда Ўзбекистондаги ЭНГ ОММАБОП 3 таси 1 да қаҳваси” сифатида топширилди.\n21 май куни Hyatt Regency Tashkent меҳмонхонасида Makon Marketing Forum 2022 халқаро маркетинг бизнес форуми бўлиб ўтди. Тадбирда Италия, Россия, Қозоғистон каби давлатлардан таниқли экспертлар иштирок этишди.\nМаркетинг ва PR мутахассислари учун нуфузли ушбу форумда 25та йўналишда ғолиблар аниқланди. MacCoffee бренди “2021 йилда Ўзбекистондаги ЭНГ ОММАБОП 3 таси 1 да қаҳваси” деб топилди.\nМижозлар кўнглидан жой олган MacCoffee бренди Сингапурдаги Food Empire Holdings Ltd компаниясининг етакчи бренди ҳисобланади. 2003 йилдан буён ўзбекистонлик истеъмолчилар томонидан севиб ичиладиган MacCoffee қаҳва шинавандалари орасида ўз ўрнига эга.\nMacCoffee ўз устида мунтазам ишлашга ва мижозлар хоҳишларидан келиб чиқиб янгидан янги юқори сифатли маҳсулотлар тақдим этади. Шунингдек, бренд томонидан истеъмолчилар ўртасида қизиқарли ўйинлар ва тадбирлар ҳам ташкил этилади. MacCoffee ўз мухлисларига ишонч ва танлов учун миннатдорчилик билдиради.\nҲалол сертификатига эга MacCoffee қаҳвасеварлар учун беқиёс меҳрни тақдим этади. Биз билан йиллар давомида тетик яшанг!\nMacCoffee компаниясининг Ўзбекистондаги расмий дистрибьютори: MILLENIUM DISTRIBUTION


Никоҳ – бу ибодат, машаққат эмас! | FargonaZiyo.uz\nАсосий/Мақолалар/Никоҳ – бу ибодат, машаққат эмас!\nМақолаларОилам - саодат масканим!\nСир эмаски, ҳозирги кунда халқимиз орасида тўй-ҳашамларда ортиқча исроф ва дабдабаларга ружу қўйиш анчайин одатга айланди. Бундай исроф ва дабдабалар кўпчиликни анча қийнаб қўймоқда. Аллоҳ таоло Қуръони каримнинг “Исро” сураси 28-оятида шундай марҳамат қилади:\n“Албатта исроф қилувчилар шайтоннинг биродарларидир, шайтон эса Роббисига ўта ношукр эди”.\nБошқа бир ояти каримада эса: “Енглар ичинглар, лекин исроф қилманглар” дейилган. Пайғамбаримиз соллаллоҳу алайҳи васаллам: “Тадбиркорлик – яшашнинг ярми” деганлар. Демак, исроф қилувчи эмас, тежамкор бўлган киши оят ҳадисга мувофиқ амал қилган ҳамда Аллоҳ мақтаган кишилар сарасидан бўлади.\nДинимизнинг ана шундай кўрсатмаларидан бехабар бўлган, ёки хабардор бўлса-да, амал қилишни хоҳламаган кишилар, айниқса, ота-оналар ўзларини анчайин қийин аҳволга солаётганлари, ҳатто бунинг оқибатида баъзилар юрак хуружи, қон босимини кўтарилиши каби касалликларга дучор бўлаётганини ҳам яшириб бўлмайди. Бундай бўлишига орзу-ҳавасларнинг сабаб чексиз бўлаётгани афсусланарлидир. Аслида, динимизда энг савобли ва энг осон ибодатлардан бири бу никоҳ ва шу муносабат билан ёзиладиган дастурохон, бир сўз билан айтганда тўйдир. Бироқ биз буни энг қийин, энг машаққатли бидаътга айлантиришга улгурдик. Аслини олганда, келин ва куёвни “бағишладим”, “қабул қилдим” деган сўзларини иккита гувоҳ эшитишлиги билан никоҳ боғланиши, ушбу никоҳни, яъни икки ёшни ҳалол йўл билан оила қурганини яқинларга эълон қилиб, дастурхон ёзиш кифоя экани манбаларда қайд этилган бўлса-да, бироқ биз ибодатни машаққатга, бидъатга айлантириб, ўзимизни ўзимиз машаққатга солиб, камига гуноҳни ҳам зиммамизга юклашдан қўрқмай қоляпмиз. Қуда-андалар томонидан қўйилаётган турли шарт ва ўзаро келишувлар, мебел, парда, гилам ва бошқа ортиқча сарпо-суруқлар одамни эсанкиратиб қўяди.\nЎз бахтини ўйлаган ақлли ёшларимиз айтсаки, отажон менга бу мебеллар, сарполар керак эмас, сизларнини соғлигингиз дуоларингиз керак, шу маблағларга бунинг ўрнига “отажон-онажон, сизлар бирга ҳаж қилиб, бизни дуо қилинглар” деса афзал эмасми?! Ахир ота-онасининг, катталарнинг дуосини олган ёшлар “кам бўладими”?!\nОта-оналар, катталарнинг дуосини олиб, туганмас орзу-ҳаваслар-у бидъатларни тарк қиладиган ёшларимизга Аллоҳ таоло икки дунё саодатини насиб этсин!\nФарғона тумани “Сирли” масжиди имом–хатиби\nмақола никоҳ оила


Ли Донг Ук, Ўзбекистон соғлиқни сақлаш вазирининг Жанубий кореялик ўринбосари: “Ўзбекистон тиббиёт соҳаси ривожига ҳисса қўшиш менга фахр бағишлайди”\nЛи Донг Ук, Ўзбекистон соғлиқни сақлаш вазирининг Жанубий кореялик ўринбосари: “Ўзбекистон тиббиёт соҳаси ривожига ҳисса қўшиш менга фахр бағишлайди” Бош сахифа\n— Жаноб Ли, келинг, дастлаб Ўзбекистон ва Жанубий Корея муносабатлари, жумладан, соғлиқни сақлаш соҳасидаги ўзаро ҳамкорлик хусусида тўхталиб ўтсангиз?\n— Аввало, таъкидлашни истардимки, Ўзбекистон Республикаси ва Корея Республикаси ўртасида самарали ҳамкорлик ўрнатилган. Буни ҳар икки давлат раҳбарларининг мунтазамлик касб этаётган олий даражадаги учрашувлари мисолида ҳам кўриш мумкин. Корея Республикаси Президенти Мун Чже Иннинг Ўзбекистон Республикасига давлат ташрифи ҳам дўстона алоқаларнинг янги босқичини бошлаб беришга, уни янада юксалтиришга хизмат қилиши, шубҳасиз.\nБиргина соғлиқни сақлаш соҳасини оладиган бўлсак, айни пайтда Тошкент шаҳрида замонавий тиббиёт ва илм-фаннинг энг сўнгги ютуқлари асосида жадал суръатларда барпо этилаётган Болалар кўп тармоқли тиббиёт марказини икки томонлама ҳамкорликнинг самараси сифатида баҳолаш мумкин. Ушбу улкан мажмуа 2020 йилда фойдаланишга топширилиши кўзда тутилган. Умумий қиймати 130,58 миллион АҚШ долларини ташкил этадиган мазкур тиббиёт марказини қуриш ва жиҳозлаш билан бир қаторда, марказда ишлайдиган кадрлар малакасини ошириш бўйича ҳам қўшма лойиҳалар амалга ошириляпти. Янги тиббиёт муассасаси 280 ўринга эга бўлиб, клиникада кунига 250 беморни қабул қилиш ва йилига 2 мингга яқин энг мураккаб ва ноёб операцияларни ўтказиш имконияти яратилади.\nБундан ташқари, Ўзбекистон соғлиқни сақлаш вазирлиги ҳамда Корея Республикаси Миллий тиббий суғурта хизмати ўртасида юртимизда мажбурий тиббий суғурта тизимини жорий қилишда ўзаро ҳамкорлик бўйича шартнома имзолангани ҳам диққатга сазовор. Шу билан бирга, Кореянинг кўплаб ташкилотлари, жумладан, «KOICA», «KOFIH», «EDCF» жамғармалари билан ҳамкорликда соғлиқни сақлаш соҳасида қиймати 190 миллион АҚШ долларидан зиёд қатор сармоявий ва грант лойиҳалар амалга оширилмоқда.\nБундан ташқари, жорий йил 19 апрелда бўлиб ўтадиган Ўзбекистон — Жанубий Корея тараққиёт форуми доирасида Ўзбекистон Республикаси Соғлиқни сақлаш вазирлиги ҳамда Корея Републикаси Соғлиқни сақлаш ва ижтимоий таъминот вазирлиги томонидан тиббиёт соҳасида ҳамкорликни ривожлантириш марказини ташкил этиш ва бошқариш бўйича ўзаро англашув меморандуми ва бошқа қатор ҳужжатлар имзоланиши кутилмоқда. Бу ҳам тиббиёт соҳасидаги ҳамкорликни янги босқичга олиб чиқади, албатта.\n— Ўзбекистонда фаолият бошлаганингизга унча кўп бўлмади. Илк таассуротларингиз билан ўртоқлашсангиз?\n— Ўзбекистон — улкан салоҳиятга эга мамлакат. Бу фикрни бугун дунё жамоатчилиги бот-бот эътироф этмоқда, десам муболаға бўлмайди. Чиндан ҳам, мустақил тараққиёт йўлидан дадил қадам ташлаётган юртингиз иқтисодиёт, илм-фан, таълим, маданият, спорт, айниқса, тиббиёт соҳасида катта ютуқларга эришмоқда. Бундан етти йил аввал илк бор Ўзбекистонга ташриф буюрганимда халқингизнинг меҳмондўстлиги, самимияти қалбимдан чуқур жой эгаллаганди. Ўшанда Ватанимга қайтиб кетаётиб, яна юртингизга келишни ният қилгандим. Мана, яна Тошкентдаман. Биласизми, илк ташрифимдан кейин орадан кўп вақт ўтмаган бўлса-да, Ўзбекистонда амалга оширилган ислоҳотларни кўриб, тўғриси, ҳайратдаман.\nЎзбекистон тиббиёти билан танишиш давомида Корея Республикаси тиббиёт соҳасидаги баъзи ўхшашликларга ҳам гувоҳ бўлдим. Масалан, сизларда ҳар бир вилоятда қишлоқ оилавий поликлиникалари иш олиб боради. Бизда ҳам шундай: барча ҳудудда биринчи тиббий ёрдам кўрсатишга мўлжалланган пунктлар бор. Соҳадаги изчил ислоҳотлар эса юқоридаги каби ўхшаш жиҳатларнинг янада кўпайишига замин яратишига ишонаман.\n— Соғлиқни сақлашни жадал ривожлантириш учун нималарга эътибор қаратиш керак, деб ўйласиз ва бу борада қандай ишлар олиб бориляпти?\n— Шу ўринда Президент Шавкат Мирзиёевнинг 2018 йил 7 декабрдаги “Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида”ги Фармони билан тасдиқланган 2019 – 2025 йилларда Ўзбекистон Республикаси соғлиқни сақлаш тизимини ривожлантириш концепциясини алоҳида таъкидлаш жоиз. Унда тиббиёт соҳаси ривожи йўлида қилиниши керак бўлган муҳим вазифалар аниқ кўрсатиб ўтилган.\nХалқаро стандартлар ва Жаҳон соғлиқни сақлаш ташкилоти тавсиялари асосида соҳани комплекс ҳуқуқий тартибга солиш, мажбурий тиббий суғуртани жорий этиш, тизимни молиялаштириш ва ташкил этиш, давлат-хусусий шериклик ва тиббий туризмдан фойдаланишнинг энг яхши амалиётларини қўллаш, инвестицияларни жалб этишда қулай шарт-шароитлар яратиш ва рақобат муҳитини яхшилаш ҳамда «электрон соғлиқни сақлаш» тизимини кенг татбиқ этиш каби йўналишлар шулар жумласидандир.\nУшбу вазифаларнинг барчаси соҳа ривожида бирдек муҳим. Мисол учун, мажбурий суғурта тизимини жорий этиш масаласини олайлик. Уни шунчаки амалга ошириб бўлмайди. Дастлаб, мажбурий суғуртани қандай қилиб одамлар орасига олиб кириш мумкинлигини ишлаб чиқишимиз керак. Аслида, бу тизим мамлакатингиз учун янгилик эмас. Аввал ҳам Жаҳон соғлиқни сақлаш ташкилоти томонидан мажбурий суғуртани йўлга қўйиш бўйича маълум ишлар қилинган. Шу боис ишни бошлашдан олдин ЖССТ мутахассисларининг юртингизда олиб борган тадқиқотлари билан танишдик. Уларнинг тавсиялари, ўтказилган ишлар бўйича натижа ва хулосаларни ўрганиб чиқдик. Ҳозир мажбурий суғурта тизимини жорий этиш қайси кўринишда бўлиши кераклиги устида изланяпмиз.\n— Яна бир муҳим йўналиш — “Электрон соғлиқни сақлаш” тизимини жорий этиш борасида нима дейсиз?\n— Тиббиёт соҳасида аниқ маълумотга эга бўлиш муҳим саналади. “Электрон соғлиқни сақлаш” тизими ўзаро ахборот алмашишнинг замонавий кўриниши бўлиб, ортиқча қоғозбозликларга чек қўяди. Қолаверса, бемор ҳақидаги маълумотлар керак пайтда зарур мутахассисга йўналтирилиши мумкин. Мисол учун, бемор “А” тиббиёт муассасасида тиббий текширувлардан ўтиб, “Б” шифохонасига муолажа учун боради. Бунда “А” тиббиёт муассасаси ходимлари “Б” шифохонага бемор таҳлил натижалари ва у ҳақдаги бошқа маълумотларни етказади. Натижада бемор сифатли, тўлиқ тиббий ёрдам олиш имконига эга бўлади. Бундан ташқари, қайта таҳлил топшириш, бир қанча тиббий маълумотномаларни кўтариб юришга ҳожат бўлмайди. Аммо электрон маълумотлар базасини ташкил этиш учун дастур ишлаб чиқилиши лозим. Ҳозир шу масала устида ишлаяпмиз.\n— Изчил саъй-ҳаракатлар самараси ўлароқ, сўнгги йилларда юртимиз тиббиёти ривожланиб боряпти. Соғлиқни сақлаш тизими тараққий этган давлат вакили сифатида ушбу ўзгаришларни қандай баҳолайсиз?\n— Ўзбекистонга биринчи ташрифим тиббиёт соҳасига алоқадор эмасди. Аммо бу галгиси айни соҳа билан бевосита боғлиқ бўлгани учун юртингиз тиббиёти билан танишишга ҳаракат қилдим. Ижтимоий тармоқларда Ўзбекистон тиббиётига оид маълумотлар, амалга оширилаётган ислоҳотлар, шифокорларингизнинг қайси давлатларда малака ошираётгани, шунингдек, хорижда ишлаётган ўзбекистонлик шифокорларнинг ватанга қайтиб, фаолият юрита бошлагани ҳақида ўқиган эдим. Тиббиёт соҳасида кўплаб янгиликлар қилинаётганидан билиш мумкинки, ушбу йўналишга давлат томонидан катта эътибор қаратилган.\nЮртингиздаги меҳнат фаолиятим давомида оналар ва болалар саломатлиги ниҳоятда қадрланишини билдим. Соғлом авлодни тарбиялаш давлат сиёсатининг устувор йўналиши этиб белгилагани мамлакатингиз тўғри ривожланиш йўлида эканини англатади. Аҳолига ихтисослаштирилган тиббий хизматни яқинлаштиришга ҳам алоҳида аҳамият берилаётганининг гувоҳи бўлдим. Сўнгги икки йилда олтита янги ихтисослаштирилган тиббиёт маркази фаолият бошлабди. Эътиборли томони, ихтисослаштирилган марказларнинг ушбу филиаллари ҳудудларда мавжуд касалликлар кўлами чуқур таҳлил этилган ҳолда, эҳтиёж юқори бўлган жойларда ташкил этилаётгани ҳам аҳоли саломатлиги йўлидаги улкан ғамхўрликдир.\nМамлакатингизда мураккаб ва ноёб операциялар ўтказилаётгани ҳам эътиборга молик. Маҳаллий шифокорлар томонидан буйрак ва жигар трансплантацияси каби энг қийин амалиётларни муваффақиятли ўтказилаётганлиги эътиборга молик воқеадир. Билишимча, ихтисослаштирилган тиббиёт марказларида кейинги йилларда даволашнинг 500 дан ортиқ янги ва самарали усуллари қўлланила бошланган. Шунингдек, тиббиёт муассасаларида “Ақлли тиббиёт” технологияларини қўллаш борасидаги саъй-ҳаракатлар ҳам диққатга сазовор.\nАҳамиятли жиҳати, давлат ва хусусий тиббиёт муассасаларида олиб борилаётган ишлар, бошқарув-назорат тизими, хорижда амалга ошириладиган мураккаб операцияларнинг шу ернинг ўзида бажарилаётгани ҳақида соҳа мутахассислари билан суҳбатлашдим. Уларнинг фикр-мулоҳазаларини тинглаб, амин бўлдимки, Ўзбекистон тиббиёти жадал суръатда ривожланмоқда. Тиббиёт ходимларида билим олиш, тажриба алмашишга иштиёқ шу қадар кучлики, яқин келажакда мамлакатингиз тиббиёти ҳозиргидан-да тараққий этиб, яқин келажакда аҳолига тиббий хизмат кўрсатиш тизими сифати янада яхшиланишига эришилади.\n— Мазмунли суҳбат учун ташаккур.\nСайтдан рўйхатдан ўтган фойдаланувчилар сони: 22146


Мақолалар мазкур саъна бўйича сараланган: Среда, 11 Май 2016\nМеҳнат муносабатлари ва қонунчилик\nЎзбекистон Касаба уюшмалари Федерацияси Кенгаши томонидан Тошкент давлат юридик университети ҳамкорлигида “Меҳнат кодекси: ютуқлар ва истиқболдаги устувор вазифалар” мавзуида республика илмий-амалий конференцияси ўтказилди.\nИлм-фан ютуқлари намойиши\nПойтахтимиздаги “Ўзэкспомарказ” мажмуида IX Инновацион ғоялар, технологиялар ва лойиҳалар республика ярмаркаси иш бошлади.\nРеспубликамизда жорий йил бошидан буён 37 турдаги маҳаллийлаштирилган янги маҳсулотни ишлаб чиқариш ўзлаштирилди.\n2015 — 2019 йилларда тайёр маҳсулотлар, бутловчи қисмлар ва материаллар ишлаб чиқаришни маҳаллийлаштириш дастури доирасида жойларда кўрилаётган чора-тадбирлар туфайли соҳада ана шундай юқори натижага эришилди.\nЧоп этилган бўлим: БИР РАҚАМ ШАРҲИ\nХўжаликнинг янги тармоғи\nҒаллаорол туманидаги “Тождор” фермер хўжалиги раҳбари Аллаёр Ўсаров ўз маблағи ҳамда банкнинг 60 миллион сўмлик кредитидан фойдаланиб, чорвачилик тармоғини йўлга қўйди.\nИшбилармонлар имкониятлари кенгаймоқда\nПрезидентимиз мамлакатимизни 2015 йилда ижтимоий-иқтисодий ривожлантириш якунлари ва 2016 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузасида жаҳон бозорларида рақобат тобора кучайиб бораётган бугунги шароитда экспортга маҳсулот чиқарадиган корхоналарни қўллаб-қувватлашни кучайтириш, фермер хўжаликлари, кичик бизнес ҳамда хусусий тадбиркорлик субъектларининг экспорт фаолиятидаги иштирокини ҳар томонлама рағбатлантириш муҳим аҳамиятга эгалигини алоҳида таъкидлади.\nМодернизациянинг юксак самараси\nПойтахтимизда Навоий кон-металлургия комбинати томонидан “Модернизация — юксак самарадорлик омили” мавзуида матбуот анжумани ўтказилди.\nНаманганда ҳудудий саноат ярмаркаси ва кооперация биржаси бўлиб ўтди. Айтиш жоизки, кейинги йилларда мамлакатимизда ишлаб чиқаришни модернизациялаш, маҳаллийлаштириш ҳамда хусусий секторни қўллаб-қувватлаш борасида амалга оширилаётган изчил чора-тадбирлар вилоят иқтисодий салоҳиятини юксалтиришга хизмат қилмоқда. Жумладан, ҳозирги кунда ҳудудда 15,7 мингдан зиёд кичик бизнес ва хусусий тадбиркорлик субъекти фаолият кўрсатаётир. Ялпи ҳудудий маҳсулотнинг 68,2, саноат маҳсулотларининг 32,5 фоизи ушбу соҳа ҳиссасига тўғри келаяпти.\nМиллий андозалар асосида\nМирзаобод туманидаги “Юксак орзу саноати” масъулияти чекланган жамиятида тайёрланаётган гиламлар юқори сифати билан қисқа муддатда истеъмол бозоридан муносиб ўрин эгаллади.\nКим эдигу ким бўлдик?\nСурхондарёда мамлакатимиз мустақиллигининг йигирма беш йиллигига бағишланган “Ким эдигу ким бўлдик, эртага қандай юксак марраларни эгаллашимиз керак?” мавзуида тарғибот тадбирлари бўлиб ўтди.\nАждодлар хотираси муқаддас\nЭзгулик йўлидаги саъй-ҳаракат ҳамиша қадрланади ва эъзозланади. Мамлакатимизда миллий қадрият даражасига кўтарилган кексаларга ҳурмат-эҳтиром кўрсатишдек хайрли анъана юртимизда кенг нишонланган Хотира ва Қадрлаш кунида янада яққолроқ намоён бўлди.


Қирғизистонга автобус ҳожатхонасига яширинганча кирмоқчи бўлган хорижликлар ушланди\n12:54 / 15.12.2015\nҚозоғистоннинг 5 фуқароси Қирғизистон чегарасини ноқонуний йўл билан кесиб ўтишга уринганида қўлга олинди. Улардан 3 нафари муҳожирлик картасига эга бўлмаган, яна иккисида эса умуман ҳеч қанақа ҳужжат йўқлиги аниқланган. Бу ҳақда Қозоғистон Миллий хавфсизлик қўмитасига асосланган ҳолда қозоқ нашрлари хабар берган.\nАниқлик киритилишича, бу шахслар "Мерке" назорат-ўтказув пунктида автобус ҳожатхонасига бекинган ҳолда кетаётганида тутилган. Бу автобус Остонадан Бишкек шаҳрига қатновни амалга ошириши аниқланган.\nАвтобус ҳайдовчиси Қозоғистон фуқароси бўлиб, у ноқонуний муҳожирлик хизматини амалга оширишда гумонланмоқда. Агар унинг айби исботланса, унга нисбатан Қозоғистон республикаси Жиноят Кодексининг 1 қисми 394 моддаси бўйича жазо тайинланиши мумкин. Ноқонуний муҳожирларга эса Жиноят Кодексининг 1 қисми 392 моддаси бўйича айблов қўйилиши кутилмоқда.


Бахмалда етиштирилаётган BMB zaʼfaron маҳсулоти энди Корея республикасига ҳам экспорт қилинади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Бахмалда етиштирилаётган BMB zaʼfaron маҳсулоти энди Корея республикасига ҳам экспорт қилинади\nБахмалда етиштирилаётган BMB zaʼfaron маҳсулоти энди Корея республикасига ҳам экспорт қилинади\nЖорий йилнинг 2 июнь куни BMB Trade Group ва KGH (Жанубий Корея) компаниялари вакиллари ўртасида B2B форматида учрашув бўлиб ўтди.\nВидеоконференсалоқа шаклида ташкил этилган музокараларда BMB Trade Group компанияси Кузатув Кенгаши Раиси Бекзод Маматқулов ва KGH компанияси бош директори Хён Ким иштирок этди.\nТаъкидланганидек, сўнгги йилларда Ўзбекистон ва Корея Республикаси ўртасидаги дўстлик ҳамда ишончга асосланган ҳамкорлик стратегик шериклик даражасига кўтарилди.\nТаъкидлаш лозимки, икки мамлакат ўртасида ўзаро савдо айланмаси ҳажми ўсиб, ишбилармонлар ўртасидаги кооперация алоқалари кенгаймоқда. Ўз навбатида соғлиқни сақлаш соҳасида ҳам муҳим лойиҳалар амалга оширилмоқда.\nУчрашувда ҳам мазкур ижобий динамика алоҳида таъкидланар экан, бу икки давлат ўртасида дипломатик муносабатлар ўрнатилганига 30 йил тўлган бир пайтда ўзига хос рамзий маъно касб этиши айтиб ўтилди.\nЎз навбатида мазкур келишув асосида экспорт қилинган ўзбек заъфарони KGH вакиллари томонидан атторлик, гигиеник , крем ва хушбўй совун каби кенг ассортиментдаги косметика маҳсулотлари ишлаб чиқаришда табиий тоза хом ашё сифатида фойдаланилади.\nМаълумот учун, KGH компанияси косметика маҳсулотлари ишлаб чиқариш, соғлиқни сақлаш, хусусан, халқ табобати соҳасида хизматлар кўрсатиш йўналишида нафақат Жанубий Корея, балки Осиё қитъасида ўз нуфузига эгадир. Бутун дунёда бўлгани каби ушбу мамлакатда ҳам заъфарон парфюмерия ва гигиеник товарларни тайёрлашда кенг қўлланилиши баробарида, кореялик табиблар томонидан тавсия этиладиган доривор ўсимликлар орасида етакчи ўринлардан бирини эгаллайди.


Ҳаётбахш ғоялар амалиётда ифодасини топмоқда / ADOLAT ижтимоий-сиесий газетаси\nЎзбекистон “Адолат” СДП Наманган вилоят кенгашининг яқинда бўлиб ўтган пленумида бошқа масалалар қатори партия аъзолари сафини ошириш бўйича атрофлича фикр алмашилди. Аксарият туман кенгашлари вакиллари таъсирчан тарғибот ишлари орқали партия аъзолари ҳамда янги БПТлар сонини кўпайтиришга эришиш юзасидан ўз таклиф ва режалари билан ўртоқлашдилар.\nТашаббуслар маъқулланди, албатта. Шу билан бирга, вилоят партия кенгаши раиси вазифасини бажарувчи Исроил Жўраев ҳар бир сафдошимизнинг сиёсий маҳоратини ошириш, партия таянчи ҳисобланган бошланғич партия ташкилотлари фаолиятини такомиллаштириш, янги БПТлар билан фаол иш олиб бориш хусусида фикр билдирди.\nАлбатта, фикр ва ғоялар амалиёт билан уйғунлашганда ҳаётий самара беради. Юқорида қайд этилган таклифларнинг амалий ифодасини яқинда Наманган шаҳридаги “Рустам текстил инвест” масъулияти чекланган жамияти қошида ташкил этилган БПТ мисолида кўриш мумкин.\nПленумда таъкидланган юқоридаги каби фикр-мулоҳазалар партиядошларимизни бефарқ қолдирмади. Сафдошимиз Исмоилжон Тошмирзаев вилоят партия кенгашига мурожаат қилиб, ўзи иш юритаётган корхонада ижтимоий-сиёсий мавзуда тадбир ўтказишда ёрдам сўради. “Адолат”чилар дарров кўмаклашишга ваъда бердилар. Кенгаш ходимлари Дилшод Болтабоев ва Акбар Мансуров тадбир режасини ишлаб чиқишди. Самимий ўтган давра суҳбатида мамлакатимиз ижтимоий-сиёсий ҳаётидаги ўзгаришлар, дунёда юз бераётган воқеа-ҳодисалар таҳлил қилинди.\nПрезидентимиз Шавкат Мирзиёев ташаббуси билан қабул қилинган “Ўзбекистон Республикасини янада ривожлантириш бўйича Ҳаракатлар стратегияси”нинг мазмун-моҳияти ҳақида тадбир иштирокчилари атрофлича фикр юритишди. Мазкур муҳим ҳужжатга асосан тайёрланган ва тасдиқланган “Халқ билан мулоқот ва инсон манфаатлари йили” Давлат дастурини рўёбга чиқариш юзасидан олиб борилаётган кенг кўламли ишлар, бу борада партиямиз фаоллари олдида турган вазифалар ҳам диққат марказида бўлди.\n— Корхонамиз фаолият бошлаганига кўп бўлгани йўқ, ўтган йили ёзда тикувчилик маҳсулотларининг дастлабки туркуми истеъмолчиларга жўнатилганди, — дейди “Рустам текстил инвест” масъулияти чекланган жамияти раҳбари Рустам Шокиров. — Ўттиз кишилик жамоамиз асосан ёшлардан иборат. Улар замонавий, юқори унумли, илғор технологияга асосланган дастгоҳларни бошқарадилар. Ишчиларимиз ижтимоий-сиёсий ҳаётда рўй бераётган ўзгаришлар билан ҳам қизиқадилар. Шуни назарда тутиб, “Адолат” СДП вилоят кенгаши билан ҳамкорлик алоқаларини ўрнатган эдик. Ҳамкорлик боис жамоамизда партия ғоялари ва дастурий мақсадларига қизиқиш кучайди. Уларда баён этилган масалалар кўпчиликка маъқул тушганлигини ҳам айтиш лозим.\nНатижада МЧЖда ишчилар “Адолат” СДП сафига кириш истагини билдирдилар. Улар орасида бичувчи Козим Исоқов, бичувчи ёрдамчиси Муҳаммад Эргашев, тикувчилардан Дилноза Тўхтасинова, Яйра Раҳимжонова, Малика Боймирзаева каби ўз касбининг моҳир усталари бор. Кейинчалик улар сафи янада кенгайди. Бугунги кунга келиб эса партиядошларимиз сони йигирма кишига етди. Яқинда корхона ишчи-хизматчилари ва муҳандис-техник ходимлари аъзо бўлган БПТ расмий мақом олди. Унинг раислигига дизайнер Абдулбосит Шокиров сайланди.\n— “Адолат” СДПнинг Сайловолди дастурида мамлакатимизнинг келажаги инновацион иқтисодиётда, деган ғоя илгари сурилган, — дейди биз билан суҳбатда Абдулбосит Шокиров. — Биз ҳам шундай фикрдамиз. Модернизацияга асосланган янги иқтисодиёт ва янги технологиялар фуқаролар учун янги иш ўринлари яратиш, замонавий касб-ҳунарларни ўрганишга ундайди. Бу эса тараққиётнинг янги босқичига чиқиш учун шарт-шароит яратиши шубҳасиз.\nШундай қилиб, МЧЖ ҳаётида ана шундай фаол, фидойи сафдошларимизни бирлаштирган яна бир янги бошланғич партия ташкилоти сиёсий фаолиятга киришди. Айни пайтда барча туман ва шаҳар кенгашларида ҳам “Адолат” СДП аъзолари сафини ўстиришга қаратилган тарғибот ишлари изчил олиб борилмоқда. Бу саъй-ҳаракатлар ишлаб турган БПТлардаги маслакдошларимизни кўпайтириш билан бирга янги бошланғич ташкилотлар очилишида ҳам амалий аҳамиятга эга бўлмоқда.


Юзма-юз 1054 25.06.2019 11:50:11\nПрезидент ташаббуси билан ташкил этилган Жамоатчилик кенгашлари фаолиятига ҳам бир йил бўлди. Шу ўтган давр мобайнида Тошкент шаҳар ҳокимлигидаги Жамоатчилик кенгаши қандай натижаларга эришгани, кенгаши фаолияти мазмун-моҳияти ҳақида билиш мақсадида журналист Хуршид Далиев Тошкент шаҳар ҳокимияти қошидаги жамоатчилик кенгаши раиси Ҳикмат Абдураҳмонов билан суҳбатлашди.\n— Ҳикмат ака, Президент қарори билан бошқарув органлари ҳузурида ташкил қилинаётган жамоатчилик кенгашлари тузилганига ҳам, июль ойида бир йил бўлади. Сиз бошчилигингиздаги кенгаш фаолияти сизни қониқтирадими?\n— Битта гап билан айтаман, менда қониқиш йўқ. Тўғри бир йил давомида қатор ишларни амалга ошириш баробарида, айрим сабабларга кўра қилинмаган, қилиниб улгурилмаган ишлар ҳам бўлди. Бироқ тан олиш керак, бир йил давомида фуқаролик жамияти шаклланиши сари катта қадам қўйилди. Давлатимиз раҳбарининг “Жамоатчилик назорати тўғрисида”ги қонунни тилга олмасликнинг имкони йўқ. Мазкур ҳуқуқий ҳужжатда жамоатчилик назорати, уни амалга ошириш йўлларига таъриф берилди. Кўп ўтмай, давлат ташкилотлари ҳузурида жамоатчилик ташкилотлари тузилиши ҳақида қарор чиқди. Биз ҳам бундан илҳомланиб, олдимизга катта марраларни қўйган эдик. Бироқ баъзи режаларни амалга ошириш учун йиллар керак экан. Баъзи мақсадларимиз йўлида тўсиқлар ҳам бор. Кенгашимиз моҳиятан маслаҳат органи. Тажрибали, обрўли инсонлар ташкилот ривожи учун керакли тавсиялар беради.\n— Қарордаги вазифаларни ўқиб чиқдим: жуда кўп ва кенг кўламли. Агар яхлит таъриф этадиган бўлсак, давлат органи ва унинг мансабдор шахсларининг фаолияти устидан жамоатчилик назоратини амалга ошириш. Бу катта масъулият. Кенгаш бугун қонунда белгиланганидек, ана шундай назорат қудратига эга бўла олдими?\n— Ҳаракат қиляпмиз. Бу йўлда бир қанча муаммолар бор: давлат ҳокимияти органлари ўртасида мувозанат йўқ. Бунга фақат фуқаролик жамиятини ривожлантириш, инсон ҳуқуқларини кучайтириш, суд мустақиллигини таъминлаш орқали ечим топиш мумкин. Тажрибамдан биламан, депутатларда фаоллик етарли даржада эмас. Фикримча, депутатлар фаол бўлса, бу каби жамоатчиликка кенгашларига эҳтиёж бўлмайди.\n— Маълумки, Жамоатчилик кенгаши давлат органини фуқаролар билан боғлаб турадиган «кўприк» ролини бажариши керак. Ана “кўприк” асосини қуриш, яъни кенгаш аъзоларини танлаш тартиби қандай кечди? Кимлар, қайси критериялар бўйича қабул қилинди? Уларнинг вазифаси нима? Рўйхатни кўрдим, анча таниқли шахслар, тадбиркорлар...\n— Жамоатчилик кенгашининг фаолияти дастлабки 3-4 ойи кадрларни саралашга кетди. Фаол ишчи гуруҳимизда таниқли, обрўга эга, шаффоф ишлашга қодир 10 га яқин инсонлар бор эди. Асосий талаб – шаффофлик. Ўз хоҳиши асосида ишлаш, маълум бир соҳалар юзасидан жўяли таклифлар бериш шу каби қатор критериялар асосида эълон бердик. Бир ой мобайнида 300 га яқин талабгордан ариза келиб тушди. Уларнинг ичидан 60 нафар эксперт сараланди. Уларнинг бир қисми жамоатчилик кенгаши аъзоларига айланишди, қолганлари эса жамоатчилик кенгаши экспертлари бўлишди.\n— Ҳикмат Абдураҳмонов – тадбиркор, Ҳикмат Абдураҳмонов – бир қанча бизнес лойиҳалар муаллифи ва бундан ташқари жамоат фаоли. Тошкент шаҳар Жамоатчилик кенгашига қандай келиб қолдингиз? Бу ҳурматли шахслар таклифими ёки шахсий ташаббусми?\n— Ижобий ислоҳотлар бошланиши билан маълум бир ватандошларимиз чет элдан қайтишди, баъзи бировлар давлат ишига ўтишди, маълум бир юртдошларимиз ижтимоий муҳим лойиҳаларни бошлашди. Бу тенденцияга айланди. Саволингизга жавоб берсам: бу таклиф эди. Шаҳар ҳокими мени учрашувга чорлади. Самимий суҳбат бўлди. Ҳокимнинг сўзларини келтираман: шаҳар ривожланиши учун стратегик ёндашув муҳим, янги лойиҳалар керак, аналитик ижодий ишларга талаб лозимлигини айтди. Ҳоким эса асосий вақтини кундалик муаммолар ечимига сарфлаётгани айтилди. Шу тариқа шу ердаман.\n— Менга қизиқ, халқнинг дарду ташвиши, муаммосини керакли инстанцияларга олиб чиқадиган тизимлар мавжуд. Масалан, президент портали, Бош вазир Қабулхонаси, Халқ қабулхоналари... Жамоатчилик кенгашига ҳам бу каби вазифалар юкланиши зарурияти бормиди?\n— Жамоатчилик кенгашининг асосий вазифаси муаммоларни ҳал қилиш эмас. Бунинг учун унда маблағ ҳам, ваколат ҳам йўқ, аслида. Унда нимага керак бу ташкилот дерсиз?! Биз қандайдир тизимли муаммолар ҳал қилинмаса, уларга ижобий ечим топилмаётган бўлса, бу ҳақида ҳокимиятга сигнал берамиз. Нимага ҳал қилинмаяпти, сабаблари нималардан иборат. Шу бизнинг асосий вазифа. Мисол келтираман, дарахтларнинг оммавий кесилгани билан боғлиқ ҳолат ёдингиздадир. Ҳозир ҳам учраяпти бунақа вазиятлар. Биз бу ҳолатни ўрганиб, наҳотки бу турдаги хатти-ҳаракатларни тартибга соладиган қонунчилик асоси йўқ, деган эътироз билан чиққандик. Ушбу муаммо мутасаддилар олдига қўндаланг қўйгандик.\nЗиммамиздаги яна бир вазифа – ташаббуслар бериш. Шаҳарда кўплаб муаммолар топилади: қурилиш-бузилишлар, жамоатчилик транспорти, экологик ҳолат, бетартиб автотураргоҳлар ва ҳ.к. Бизга исталган инсон мана шу масалалар ечими бўйича лойиҳа таклиф этиши мумкин. Биз эса пилот лойиҳалар билан танишамиз, уларни ўрганамиз ҳамда ўз йўналиши ваколатли мутасаддиларга тақдим этамиз.\n— Жамоатчилик кенгашининг йил давомида эришган ютуқлари ҳамда камчиликлар...\n— Биласизми, муаммолар муаммоларни тан олмаганимиздан келиб чиқади. Тошкент шаҳрининг бош режаси йўқлиги, бу катта камчилик. Унинг ечими ўрнида урбанистика марказини ташкил қилдик. 2018 йил сентябридан таниқли экспертлардан иборат ишчи гуруҳи ёрдамида олти йўналишга асосланган стратегия ишлаб чиқишга киришган эдик: шаҳар иқтисодини ривожлантириш, коммунал, шаҳар бош режаси, Тошкент шаҳрида табиатни муҳофаза қилиш ва экология, маъмурий бошқарув(шаҳар мисолида), ижтимоий соҳа бўйича қандай ислоҳотлар қилиш кераклиги юзасидан таклифлар йиғдик. Яқиндагина мана шу стратегиянинг концециясини жамоатчилик муҳокамасига қўйдик.\n— Хорижий давлатларда кўп бўлгансиз. Уларда Жамоатчилик назорати, Жамоатчилик кенгашлари фаолияти қай даражада йўлга қўйилган?\n— Москва, Қозоғистоннинг йирик шаҳарлари: Олма-ота, Нур-Султон шаҳарлари тажрибалари ўрганилди. Биласизми, Москвада йилда бир бор шаҳар фуқаролик форумини ўтказади. Шаҳарда фаоллик кўрсатаётган расмий, норасмий, давлат, нодавлат ташкилотлари йиғилиб, уларнинг муаммоларининг ўрганиш платформаси ташкил этилган. Бир ҳафта давомида фуқаролик жамоат ташкилотлари билан диалог амалга оширилади. Биз ҳам шу каби форумни ташкил этиш ниятидамиз. Ижтимоий тармоқларда кўплаб гуруҳлар бор: ҳайвонларни ҳимоя қилиш, бева-бечораларга беминнат ёрдам кўрсатаётган ҳаваскор-волонтерлар бор. Афсуски, уларни бугун ҳокимият радарларида кўрмаяпмиз. Мақсадимиз уларга тизимли ёрдам кўрсатиш, ташаббусларини қўллаб-қувватлаш. Жорий йилда кузда илк бор мана шундай форум ўтказмоқчимиз.\nЖамоатчилик кенгаши суҳбат\nНогиронлиги бор шахсларга эътибор сусайди(ми?)


ҲАР БИР БОЛА ТАРБИЯСИДА БАРЧАМИЗ МАЪСУЛМИЗ!\nХар бир харакатларимиз замирида фарзандларимизни бахту- икболи, фаровон келажаги максад килиб ку́йилган. Фарзанд -оилада улғаяди, камол топади.\nТарбия биз учун ё ҳаёт-ё мамот, ё нажот – ё ҳалокат, ё саодат-ё фалокат масаласидир. Абдулла Авлоний\nОила–Ватан ичра бир мўжаз Ватан. Муҳтарам Президентимиз таъкидлаганларидек, “Авлодлар давомийлигини таъминлайдиган маънавият қўрғони бу – оиладир”. Бугунги кунда барчамизнинг наинки асосий вазифамиз, балки инсоний бурчимиз баркамол авлодни тарбиялашдир. Шу боис ҳам мамлакатимизда барча хайрли ишлар аввало оилаларни мустаҳкамлаш ва ёш авлоднинг ёруғ келажагини таъминлаш мақсадида амалга оширилмоқда. Зеро, оила соғлом экан, жамият мустаҳкам, жамият мустаҳкам экан, мамлакат барқарордир. Болалар тарбиясига нафақат оила, таълим-тарбия муассасалари балки маҳалла ҳам маъсулдир. Чунки, фарзанд тарбияси кўп омилларга, аввало, ахлоқий-маънавий муҳитга ҳам боғлиқ. Таълим-тарбия муассасалари билан оила ҳамкорлиги бунда муҳим аҳамиятга эга. Она юртига муҳаббатни шакллантириш, маърифатли ва маънавиятли шахс сифатида вояга етишларини таъминлаш, болаларнинг маънавий баркамол ва жисмонан соғлом бўлишлари учун иқтисодий ва ижтимоий муҳитни яратиш ҳар биримизнинг муқаддас бурчимиздир.\nШуниси қувонарлики, ҳозирда оилаларда ота-оналарнинг фарзанд тарбиясига бўлган эътибори кундан-кунга кучаймоқда. Бунгa сабаб муҳтарам юртбошимиз томонидан халқ манфаатлари учун барча соҳаларга бўлган эътибор, олиб борилаётган ислоҳотлар, яратилаётган шарт-шароитлар, берилаётган имкониятлардир. Бундай имкониятлардан тўлақонли фойдаланиб келаётган ота-оналар фарзандлари тарбиясига ўта маъсулият билан қарамоқдалар.Чунки, Фарзанд Оллоҳ томонидан ато этилган улуғ неъмат бўлиши билан бирга, у ота-онага топширилган маъсулият ҳамда омонатдир. Болалар - келажагимиз экан, уларни ҳам жисмонан,ҳам руҳан, ҳам маънан соғлом бўлиб камолга етказиш барчамизнинг асосий вазифамиз бўлиб қолиши керак.\nЗеро, тарбия -шахснинг маънавий ва ақлий қиёфасини, ҳаттоки бутун тақдирини белгиловчи омилдир. Улуғ мутафаккир Абдулла Авлонийнинг“Туркий Гулистон ёхуд ахлоқ”китобида “Аллоҳ таоло инсонларни асл хилқатда истеъдод ва қобилиятли, яхши билан ёмонни,фойда билан зарарни,оқ билан қорани ажратадиган қилиб яратган. Лекин инсондаги бу қобилиятни камолга етказиш – тарбия билан бўлур” - дейилган. Фарзандга тўғри тарбия бериш эса оиладан бошланади. Оилада фарзандларнинг ҳар томонлама камол топиши учун маънавий- ахлоқий шароитлар яратилсагина муваффақиятларга эришилади.\nҲар бир ота-она фарзанд тарбиясида ўзларининг бурч ва маъсулиятларини чуқур англашлари лозим. Шундай экан, оилада руҳий хотиржамлик, самимий муносабат, ота-она обрўсининг юқори бўлиши, болаларга талаб қўйишда оила катталари ўртасидаги бирликнинг сақланиши, бола шахсини меҳнатга тарбиялашга алоҳида эътибор бериш, болани севиш ва иззатини жойига қўйиш, оилада қатъий режим ва кун тартибини ўрнатиш, боланинг ёш ва шахсий хусусиятларини ҳисобга олиш, боладаги ўзгаришларни кузатиб бориш, ундаги мустақилликка интилиш ва ташаббускорлик сифатларини қўллаб-қувватлаш ота-оналарнинг педагогик билимларга эга эканлигини кўрсатади.\nОила тарбияси ижтимоий тарбия билан узвий алоқада бўлсагина, кутилган натижаларга эришиш мумкин. Бу борада ота-оналарнинг оилада фарзанд тарбияси ва маънавий -ахлоқий руҳий ва жисмоний камолоти учун зарур бўлган ижобий ота- оналик кўникмаларини ўзлаштириб бориши катта аҳамиятга эга.Хар бир ота-она ўз фарзандини дунёдаги энг толеи баланд маърифатли ва саодатли бўлишини истайди ва бунга эришиш йўлида ҳаракат қилмоқда. Шундай экан, биз мактабгача таълим тизими ходимлари, ота-оналар маҳалла билан ҳамкорликда болалар тарбиясига ҳеч қачон бефарқ бўлмайлик\nФарзандларимиз таълим- тарбиясига бўлган эътиборни ўзлигимиз ва келажакка бўлган эътибор деб билиб, ёш авлодга ғамхўрлик кўрсатиш , соғлом ўсиши, тўғри тарбия ҳамда таълим олишини таъминлаш барчамизнинг бурчимиз эканлигини ҳеч қачон унутмайлик. Фарзандларимизга шундай тарбия берайликки, улар ўз ота-боболарига, ўз тарихи, Ватани, оиласи, она тилига, миллати, дини ва анъаналарига содиқ бўлиб камол топишсин.\nАсророва Бахтигул Аброровна\nОқдарё туман мактабгача таълим\nОхирги ўзгариш вақти: 28/05/2020 08:34; Кўрилганлиги: 465\nМатериал манзили: https://oqdaryomtb.uz/news/har-bir-bola-tarbiyasida-barchamiz-masulmiz\nЧоп этилган вақт: 24/05/2022 18:16


Йилдирим Боязиднинг бухоролик куёви - Hidoyat.uz\nАсосий саҳифа Мақолалар Йилдирим Боязиднинг бухоролик куёви\nЧоп этилди Oktabr 31, 2020 Йилдирим Боязиднинг бухоролик куёвиda fikr bildirishni o'chirish\nҲинди Султон бу чорасизликдан қийналиб, дуолар қилди. “Қизиқ, Амир Бухорий бу ҳодисалардан хабардормикан?..” дер эди. Ким орқали ва қандай хабар юборишни ўйлади. Ниҳоят, ўзи каби боадаб ва боҳаё хизматкорига тушини айтиб берди ва бу ҳақда бориб Амир Султонга гапиришини айтди. Хизматкор келиб, бу борада Амир Султонга хабар етказганида у: “Бу ҳол бизга ҳам маълумдир. Бу никоҳ Аллоҳнинг хоҳиш-иродаси… Вазиятни Ҳинди Султонга етказинг…”, – деди. Шундан сўнг Амир Султон совчилар юбориб султон қизининг қўлини сўради…\nКоронавирус: Бельгия шифохоналарида жой қолмади. Вирусга чалинганлар Германияга жўнатилади


Мунаққиднинг мумтоз мактаби - Уч илдиз\nby Тўлқин Эшбек · 22.01.2015\nЎтган асрнинг саксонинчи йилларида ҳозирги Мирзо Улуғбек номидаги Ўзбекистон Миллий университети журналистика факультети талабалари домламиз Абдуғафур Расуловнинг дарсига «прогул» бўлмаслик ёки баҳо олиш учун эмас балки, чинакам илм эгаллаш, адабиёт, адабий танқидчилик, қолаверса, бадиий ижод сирларидан баҳраманд бўлиш иштиёқида келардилар.\nДомламиз дарсини шу қадар жонли, қизиқарли ўтар эдиларки, танаффусга қўнғироқ чалинганини сезмай қолардик.\nУстознинг ўнлаб асарлар ҳақидаги теран таҳлилини тинглар эканмиз, беихтиёр шундай савол туғиларди: муаллифлар ҳам ўз ижодидаги ўша «нозик қирралари»ни билишармикин? Очиғи, баъзи адибларнинг «асаримдаги шу жиҳатларга эътибор бермаган эканман» дея эътироф этганини эшитиб, домлага тан берардик. Адабиётшунос олим нималарга қодирлиги ва адабиёт бўстонидаги ўрни нечоғли юксаклигини англаб етганмиз. Ёшлигимизга бориб, ҳатто шундай баҳслашган эдик: «ёзувчи кучлими ё мунаққид?» Шунда бир ҳамкурсимизнинг топқирлигидан мириқиб кулганмиз. У секин домлага ишора қилиб, шундай деган: «Агар ёзувчи ҳам Абдуғафур акага ўхшаса, демак, у ҳам жуда зўр!»\nОна алласи қалбимизга муҳрлангани каби устоз таълими ҳам юракка умрбод жо бўлган. Аллага тенг таълим дунёқарашимизни шакллантирган, маънавий юксакликка чорлаган. Буни қарангки, дорилфунун билан хайрлашганимизга чорак асрдан ошган бўлса ҳамки, устознинг бетакрор фикрлари, қуйма иборалари биз учун ҳамон маънавий пиллапоя бўлаётир.\nУстоз бугун ҳам бўлғуси журналистларга сабоқ бераётганини кўриб, дилим равшан тортади. Негаки, дунёқарашлари бутунлай ўзгача «замона ёшлари»нинг улуғ устозлардан ҳам таълим олиши уларнинг катта ҳаёт йўлига эсон-омон чиқиб олишларида муҳим ўрин тутишини изоҳлашга ҳожат йўқ. Очиғи, чақалоғини эплашга қийналаётган тажрибасиз ёш ота-она яна оиланинг катталарига таянгани мисол бугунги ўнлаб ёш ўқитувчилар Абдуғафур акадек устозлардан мураббийлик сирларини ўрганаётганлари шубҳасиз. (Ўзим ҳам талабаларга дарс бераётиб, бизни ўқитган домлалар айрим «маҳмадана»ларга қандай муомалада бўлаётгани ва уларни қай усулда «йўлга солаётгани»ни суриштириб, тажрибаларини ўрганиб бораман!) Домламиз аудиторияда «жим ўтиринглар!» дейишига ҳожат қолмасди. Салобат билан сукут сақлаб, шундоқ қарардики, унга кўзларимиз дош беролмай, нафасимиз ичимизга тушиб кетар, сўнг жон қулоғимиз билан тинглаб ўтирардик. (Узр, ҳозир айрим ёш мураббийларда на салобат, на «бургутқараш санъати» бор…)\nФилология фанлари доктори, профессор Абдуғафур Расулов наинки назариётчи олим, шу билан бир қаторда мунаққидлик бобида мактаб яратган ижодкор, тиниб-тинчимас мураббийдир. Бугунги кунда филология ва журналистика факультетларида ана шу меҳридарё устозга ҳавас қилиб, у кишининг изидан бораётган шогирдларининг саноғи йўқ.\nБугун ортидан шогирдларини эргаштириб юрган домламиз бу дориломон кунларига осонликча эришмаганини изоҳлашга ҳожат бўлмаса керак. Илмнинг машаққатли сўқмоқларини ўн чандон мушкуллаштирадиган «ғов»лардан илгарироқ у собиқ мустабид тузимнинг «ёзилмаган қонун»лари жафосини чекканди. Шўро даврида «кадрлар сиёсати»га биноан Тошкент шаҳридан ўқишга келганларга шундай «шарт» қўйиларди: кириш имтиҳонларини фақат «5»га топшириши шарт! Кейин бирор завод ё фабрикада ишлаган бўлиши, «Меҳнат дафтари» талаб этиларди… Бу талаблар «пойдевори» ҳам мустаҳкамланиб, мактабда ўқиб юрган кездаёқ «Ким бўлсам экан?» деган мавзуда иншо ёздиришар, қишлоқ мактаби ўқувчиларига «деҳқон бўламан», шаҳарликларга «ишчи бўламан» деб ёзиш тавсия этиларди. Мактабни битиргач, «энди сўзингда тур!» қабилида муомала қилинарди. Қишлоқликлардан хўжалик раисининг махсус «рухсатнома»си, шаҳарликлардан «ишчилик иш стажи» талаб этиларди… Хуллас, Бешёғочдаги 90-ўрта мактабни аъло баҳоларга тамомлаган Абдуғафур ҳам САГУ (ҳозирги ЎзМУ) филология факультетига кириш имтиҳонларини аъло баҳоларга топширганига қарамай «Тошкентлик бўлгани» учун том маънода камситилган эди…\nПойтахт шаҳримизда улғайган йигит-қизларнинг бунақа камситилиши шу билан тугамасди. Минг машаққат билан ўқишга киргач, уни тамомлаганидан сўнг бирор олисроқ вилоятда ишлаб келиши, айтайлик «жўшқин комсомол сифатида» Қарши, Жиззах, Сирдарё чўлларини ўзлаштиришга «ҳисса қўшиши» шарт эди. Акс ҳолда, диплом берилмасди…\nХуллас, 1959 йилда университетни тамомлаган Абдағафур ака ҳам ўша давр «таомили»га кўра Қашқадарёга юборилди. Қарийб 10 йил Қарши Давлат педагогика институтида фаолият кўрсатди. Ниҳоят, 1968 йилда жонажон Тошкентига қайтган устоз ўшандан буён қадрдон университетининг филология ва журналистика факультетларида ёшларга адабиёт сирларидан сабоқ бермоқда.\nИлму ижоди умрининг мазмунига айланиб борган устоз 1966 йилда филология фанлари номзоди, 2002 йилда эса фан доктори бўлди. Адабиёт бўстонида – адабий танқидчилик борасида ўз овозига эга бўлган ижодкор сифатида 1979 йилда Ўзбекистон Ёзувчилар уюшмаси аъзолигига қабул қилинди. Устознинг ақл тарозуси бир палласида мудом бадиий асарлар турса, иккинчи палласида адабий мезонлар туриши адабий жамоатчиликка яхши маълум.\nФикрдан фикр унади, деганларидек, етмишинчи баҳорини қаршилаётган устоз ҳақида атоқли адиб ва олимларнинг ҳам дил сўзлари қоғозга тушурдик. Ўзбекистон халқ ёзувчиси Пиримқул Қодиров шундай дейди:\n– Нозиктаъб мунаққид Абдуғафур Расуловнинг энг ажойиб фазилатларидан бири – юксакликка қараб интилишидир. Баъзи кишилар «фалончилар мендан пастроқ-ку» деб ўзини ўзи овутиб юради, бу билан ўзича таскин топади. Пастга қараб тўн бичган одам ҳеч қачон юксакликка эриша олмайди. Абдуғафур Матёқуб Қўшжонов, Озод Шарафиддинов каби етук адабиётшуносларнинг изидан бориб, ўз мактабини яратганини эътироф этса арзийди. Мен унинг докторлик диссертацияси авторефератига тақриз ёзган эдим. Шунда адабиётшунослигимизда қанчалик улкан иш қилинганидан қувонганман. Айтиш мумкинки, ушбу диссертация асосида салмоқли дарслик яратса бўлади.\nЎзМУ журналистика факультети декани, тарих фанлари доктори Қудрат Эрназаровнинг дил сўзлари сизни ҳам ҳаяжонга солади:\n– Адабиёт илми ва ижод журналистиканинг жуфт қаноти, дегим келади. Сўз санъатидан йироқ кишидан журналист чиқиши жуда мушкул. Неча ўн йилдирки, Абдуғафур Расулов бўлғуси журналистларга сабоқ берар экан, журналистикамиз пойдевори ҳам, метиндек қаноти ҳам сўз санъати билан боғлиқлигини улар қалбига сингдиради. Зеро, факультетимиздан таниқли адиблар, шоирлар, олимлар ҳам етишиб чиқишида заҳматкаш олимнинг хизматлари жуда катта, дейишга ҳақлимиз. Устознинг кўксини безаган «Ўзбекистон Республикасида хизмат кўрсатган ёшлар мураббийси» унвонида айнан журналистика факультетида қилган фидокорона меҳнатлари ифодаси ҳам акс этиб турганга ўхшайди.\nМирзо Улуғбек номли Ўзбекистон Миллий университети ҳузуридаги Д.067.02.16 рақамли докторлик илмий даражасини олиш учун диссертациялар ҳимояси бўйича Ихтисослашган кенгаш аъзоси, филология фанлари доктори, профессор Файзулла Мўминов шундай дейди:\n– Абдағафур ака филология ва журналистика соҳаларининг бир-бирига пайваста эканини амалда кўрсатиб юрган фидойи олим ва ижодкор. У журналистика сирларини ҳам яхши билади. Ихтисослашган кенгашимизда фаолият кўрсатган кезларда айнан журналистика ихтисослиги бўйича илмий ишлар мавзусини тасдиқлашдан тортиб, ҳимоясигача фаоллик кўрсатарди. Илмнинг ғоят машаққатли йўлларида тажрибали олим бўлғуси филология фанлари номзодлари ва докторларига қимматли маслаҳатларини аямасди…\nБугун олтмишдан ошиб етмишга етаётган, саксондан сакраб тўқсон билан тўқнашаётган барча устозларимизнинг айни кучга тўлган, вужуди илму ижод иштиёқи билан ёнган даври, афсуски, собиқ мустабид тузум йилларига тўғри келган эди. Улар ёшлик ғурури, жўшқин ғайрати, бетимсол шижоат билан ишлайдиган, энг сара асарларини яратиши мумкин бўлган даврида юртимизда мустабид тузум ҳукм сурарди. Шунга қарамасдан улар муросаи мадора қилиш билан қаторда ўнлаб асл асарларини ҳам яратишга ҳам муваффақ бўлганлари баайни ҳақиқат.\nЎша кезларда истеъдодли ёш қаламкашларга бериладиган мукофот ҳам «доҳий» номи билан аталарди. Мукофот нима деб аталишидан қатъи назар у шоир ё ёзувчи меҳнатини эътироф этишнинг ўзига хос ифодаси бўлган. Биз учун муҳими, ўша мукофот соҳиби бўлган ижодкорлар ҳақида ёзилган адабий мақолалар замирдаги дурдек фикрлардир. Зеро, 1977 йилда 10000 нусхада чоп этилган «Ўзбекистон Ленин комсомоли мукофоти лауреатлари» тўпламидан Абдуғафур Расуловнинг 9 та мақоласи ўрин олган. Бу даврда филология фанлари номзоди бўлиб, айни кучга тўлган, адабий фикрлари янада сайқаллашаётган устоз теран нигоҳ ила Султон Жўра, Гулчеҳра Нуруллаева, Худойберди Тўхтабоев, Гулчеҳра Жўраева, Иброҳим Ғафуров, Ҳалима Худойбердиева, Яйра Саъдуллаева, Ойдин Ҳожиева, Ўткир Ҳошимов сингари замондош (таъбир жоиз бўлса, кўпчилиги билан қарийб тенгдош) ижодкорлар ҳақида ёзган мақолаларида ҳам адабий хазинамизни янада бойитишга хизмат қиладиган дурдек фикрларини баён этган.\nУстознинг 1985 йилда чиққан «Танқидчилик уфқлари», «Олим ва таржимон» китоблари ўша давр ўзбек адабий танқидчилигида ўзига хос воқеа бўлган бўлса, 1998 йилда «Маънавият» нашриётида чоп этилган «Илми ғарибани қўмсаб…», «Шарқ» нашриёт-матбаа акциядорлик компанияси Бош таҳририяти томонидан 2000 йилда нашр этилган «Истеъдод ва эътиқод», 2001 йилда чоп этилган «Ардоқли адиб», 2006 йилда «Фан» нашриётида чиққан «Танқид, талқин, баҳолаш» сингари қатор китоблари ўзбек адабиётшунослигимиз илмий-маънавий хазинасини янада юксак пағоналарга кўтарди.\nКўпни кўрган кўп билади, деганларидек, устоз талабаларга ўтган дарсларида, адабий давраларда, турли учрашувларда айтган ва китобларида баён этган дурдона фикрларини ён дафтаримга ёзиб юрардим. Бу қуйма фикр-у ҳикматлар йиллар синовидан ўтиб, бугунги китобхонлар, мунаққидликка қизиққан филологлар, педагоглар ва журналистлар учун ҳам ўзига хос ибрат мактабига айланди, дегим келади. Ақл-у тафаккур хазинаси абадул-абад аждодлардан авлодларга қоладиган энг буюк маънавий меросдир! Асл маънавий хазина қайси даврда яратилмасин, асал айнимас, олтинг зангламас, деганларидек, асрлар оша унинг қадри ошиб борарар экан.\nУстоздан эшитиб, китобларидан ўқиб саралаган ўгитларимни «Домланинг дил дафтари» деб номладим. Уни ўқир экансиз, ўша дурдона фикрларни домланинг ўзлари сўйлаб бераётгандек ажиб таассурот қолдиради. Бебаҳо маънавий хазина қалбингизни нақш айлаганидан ҳузур қиласиз. Марҳамат, бу дурдоналардан Сизга ҳам илиндик.\nШоир умрининг мазмуни яшалган йиллар сони-ю, ёзилган асарлар ҳажми билан белгиланмайди.\nШоир асрлар қаърига дадил кириб боради. Бундай мушкул юмушга шоирни тафаккур машъали ундайди.\nШоир асарларида асрлар ҳаракатда берилади.\nСамимийлик, соддалик, мураккаб муносабатларни оддий тасвирлаб бериш болалар асарларининг хусусиятларидандир.\nУ болалар адабиётига қонуний бир йўналишни – хаёлот дунёси самараларини олиб кирди.\nЎқимасдан,чуқур билим олмасдан замоннинг ҳақиқий кишиси бўлиш мумкин эмас деган фикр жуда кўп мисоллар – воқеалар, саргузаштлар орқали исботланилади.\nҚаҳрамондаги табиий томонлар кулгига, самимийликка, ажойиб-ғаройиб ҳодисаларга йўл очиб беради.\nХарактер тасвирида ундаги мана шу икки қутб бирликда кўрсатилади.\nОддийлик – табиийликнинг аниқ белгиси.\nМураккаб ҳаётни, ҳар хил кишиларни оддий қилиб кўрсатиш фақат ёзувчининг сеҳрли дунёсига боғлиқ.\nТанқидчи сўзнинг сеҳрли дунёсига кирар экан, ўта эҳтиёткорлик, назокат билан ҳаракат қилади, сўзнинг заҳа, сўз санъатининг озор топишига зинҳор йўл қўймайди.\nУ сўзларни «босиб-янчиб», оёқости қилиб, пала-партиш иш кўрадиган, сўзнинг «жонли», «асаби» борлигини тушунмайдиган таваккалчиларга қарши кураш бошлайди.\nТанқидчи учун истеъдод, дид қанчалик зарур бўлса, теран билим, сермушоҳадалилик, адабий жараённи чуқур, кенг қамраб олиш шунчалик фарздир.\nҲар бир ўринда танқидчининг «ўзлиги» билиниб, кўриниб турмоғи лозим. Қиёфасизлик – танқидий асар кушандаси.\nЁзувчилар асарнинг биринчи сатри, илк саҳифасидаёқ китобхон диққати устидан «ҳокимлик» қилишга интиладилар.\nТанқидчи ўрни-ўрни билан ҳаётий воқеаларни боплаб ҳикоя қилиб беради, оҳори тўкилмаган ҳикмат, халқ донишмандликларини қистириб кетади.\nАдабий танқиднинг парвози малакали танқидчиларга боғлиқ.\nБилиш, дунёни англаш жараёнида босиб ўтилган умр масофасининг аҳамияти муҳим.\nУмрнинг ҳар бир палласида инсон маълум муаммолар билан қизиқади.\nҚизиқиш, англаш, кашф этиш кабиларнинг ёш билан боғлиқлиги табиий ҳолга айланган.\nҲаётнинг бебаҳолиги-ю, умрни бошқариш санъати нақадар мукаммаллигини ҳис этган, қалби ёниқ кишилар дунёнинг безагидирлар.\nЛирик қаҳрамон ота-онаси эришмаган бахтга эришди, уларга насиб этмаган эзгуликларни кўрди. Ўз навбатида лирик қаҳрамон ҳаётга энди қадам қўяётган гўдакнинг яна ҳам бахтли бўлишини орзу қилади.\nКелин бўлган билар келин аҳволини…\nОила қанчалик мустаҳкам, асосли бўлса, жамиятнинг кучига куч, қудратига қудрат қўшилаверади.\nДонишманд кишилар билар-билмас оила масалаларига аралашавермайдилар.\nШундай дамлар бўладики, оила ташқи таъсирга муҳтожлик сезади. Шундай дамдларда ҳакамлик вазифасини елкасига олган кишилар жарроҳдай жиддий, заргардай нозик иш олиб боришлари керак.\nОила муаммоларини самимий, қалб сўзлари билан ҳал қилмоқ, унинг дардига юрак ҳарорати, холис ниятдан малҳам тайёрламоқ керак.\nОналик – аёлликнинг нурли чўққиси, таърифга сиғмайдиган бахти.\nОналик туйғуси қаршисида барча хусусиятлар чекинади.\nҚаҳрамон қалбига орзу, ишонч ҳокимлик қилади.\nИнсон кулгуси кекса замонни минг йилларга яшартириб юборишини, табиатнинг соқов тошларига тил ато қилишини, сўнгсиз самовотни асрий уйқудан уйғотишини истайди шоира.\nИнсон меҳри тугаса қуёш ҳароратсиз, дунё муҳаббатсиз бўлиб қолади.\nЮлдуз эмас, инсон улуғ: юлдуз ном-нишонсиз сўниши ҳақ, лекин инсон инсонлар қалбида эзгуликлари, ҳеч бўлмаганда, армон қолдириши билан яшайди.\nИнсон эркини бўғган замонлар кам бўлганми ёки тузумлар камми?!\nОнасидан айрилган қиз ўзини қўярга жой тополмайди. Унга ҳаёт ҳам ғариб, мотамсаро бўлиб кўринади.\nКўз илғамас кенгликда табиат, инсон, коинот бирлиги аниқ сезилади.\nОрзу – инсоннинг бахти, қуввати, келажаги.\nБаҳор, севги ва ёшлик қондош ва эгизак тушунча.\nСанъаткор давр руҳи, ҳаётнинг жиддий муаммоларини ёрқин образлар яратиш орқали акс эттиради, ҳал қилади.\nҲар бир даврнинг етакчи хусусиятлари, келажакнинг белгилари, одатда, ёшлар характерида аниқроқ намоён бўлади.\nЁзувчи кишилар, ҳаёт тўғрисидаги мулоҳазаларини вақт синовидан ўтган ҳикматларга, турмуш сабоқларига суянган ҳолда давом эттиради.\nАдабий-бадиий танқид адабиётшунослик, бадиий ижод билан жуда яқин, фалсафа, эстетикага жон томирлари билан уланади, лекин у ўз моҳиятига, тафаккур йўсинига, ўзига хос функциясига эга соҳадир.\nИлмда бор ҳақиқатни тўла-тўкис ёритиш имкони, тенденцияси мавжуд экан, уни танқидчиликка ҳам татбиқ этишимиз табиийдир.\nИжодкор истеъдоди бадиий асарда мантиқни ўзига бўйсундиради.\nТанқид ҳам оммага, ҳам ижодкорга, ҳам адабий жараёнга қаратилади.\nБадиий асарда асосан ижтимоий ҳаёт, муносабатлар тасвирланади.\nҲақиқий бадиий асарларнинг умри боқийдир. Ҳар бир янги авлод асардаги янгидан-янги маъно қатламларини кашф этади.\nМашҳур асарни одам умри давомида бир неча бор ўқиши мумкин. Ишонч комилки, ҳар гал у асарнинг янги жиҳатларини, мазмун қатламларини, характерлардаги янги хусусиятларни кашф этади.\nЎйламай ишлатилган иқтибос мантиқий изчилликни бузади: кўчирма энг зарур ўринларда, тадқиқотда асосланаётган фикрни ҳар томонлама далиллашга хизмат қилсагина мақбулдир.\nТабиат гўзал, инсон меҳнатининг натижаси гўзал.\nБадиий бойлик яратишда санъаткорнинг истеъдоди, дунёқараши, зеҳни, жасорати, қўйинг-чи, инсон сифатидаги барча хислатлари муҳим аҳамиятга эга.\nТириклар ўлимга қарши бир жон, бир тан бўлиб курашадилар.\nҲақиқий ёзувчилар инсонни, бадиий гўзалликни севишга, қадрлашга ўргатадилар.\nМаданиятли одамлар санъат асарини тушунишга, ундан ҳузурланишга интиладилар.\nЎтмишнинг бизгача етиб келган улуғ асарларида умуминсоний ғоялар ниҳоятда кучли.\nИнсон интеллектини бойитадиган илмий маълумот унутилиши мумкин. Аммо бадиий асар орқали китобхон борлиғига сингган ижтимоий мазмун сира йўқолиб кетмайди.\nДиди ўртача китобхон, ўртамиёна қобилиятли ёзувчи бор экан, ўртамиёна адабиёт ҳам бор.\nҲақиқий адабиёт ҳамиша ўртамиёналикка қарши курашади.\n“Таълим муаммолари” журнали, 2008 йил 2-сон, 11-12 бетлар.\n22.01.2015 в 13:54\nИнсон меҳри тугаса қуёш ҳароратсиз, дунё муҳаббатсиз бўлиб қолади. Ҳақиқатдан ҳам инсон билан гўзалдир бу олам. Чунки инсон ўз меҳри билан қуёш ҳароратини ортда қолдиради. Лекин танганинг икки томони болганидек, жамиятда шундай инсонлар борки улар дунёни зулматга айлантиради. Мен қачон ёмонликни кузатсам, инсонларнинг ёмон қилиқларини кўрсам ўйлаб қоламан ўшалар ҳам инсонку. Аслида ёмон инсонлар меҳрга, бир оғиз ширин сўзга муҳтож бўдиб юради….\nАбдуғафур Расуловнинг фаолияти, уларнинг маҳоратлариҳ ҳақида тўхталиб ўтилибди, хоҳлардимки журналистика факултетида Абдуғафур Расуловга ўхшаган устозлар кўпайсин.\nustoz sizlarga mana shunday domlalar dars bergani uchun ham sizlar yetuk kadr bo’lib yetishdinglar bugun biz bunga iqror bo’lmoqdamiz, siz va siz kabi domlalarning bizga dars berishi kelajagimizning yorqin bo’lishiga xizmat qiladi\nРаҳматли Абдуғафур Расулов, Очил Тоғаев каби профессорлардан таълим олганимиз билан фахрланиб, уларнинг мураббийлик анъаналарини давом эттиришга ҳаракат қиляпмиз.\nNext story САБОҚ


Сирдарёда шифокорлар пичоқланди. Нималар бўляпти ўзи? » Sangzor.uz - Инновацион ахборот портали\nSangzor.uz » Ўзи нима гап? » Сирдарёда шифокорлар пичоқланди. Нималар бўляпти ўзи?\nМуаллиф Admin Сана 11-07-2019, 15:21 Фикрлар "0" Кўрилди: 233\nКатегория Ўзи нима гап? Кўрилди 233\n«Самолётни қайтаришимни талаб қилишди».


Г. Каримова Ўзбекистон ва Европа ҳамкорлиги истиқболини муҳокамага қўйди\nЎзбекистоннинг Женевадаги БМТ қароргоҳидаги доимий вакили Г.Каримова тадбирида Ўзбекистон Осиё ва Европа ўртасидаги дарвоза ўлароқ тақдим этилди.\nЎзбекистоннинг Женевадаги БМТ идораси ва бошқа халқаро ташкилотлардаги вакили бўлган Гулнора Каримова етакчилигидаги ваколатхона Ўзбекистон ҳамда Европа давлатлари ҳамкорлиги истиқболини халқаро ташкилотлар муҳокамасига қўйди.\nЎзбекистонга оид ярим расмий интернет нашрларининг бугун хабар қилишича, "Ўзбекистон ва Европа: транспорт ва энергетика соҳасидаги ҳамкорликни ривожлантириш истиқболлари" мавзуидаги анжуман ваколатхона ташаббуси билан 17 январ куни ўтказилган.\nАнжуманда Европа иқтисодий комиссияси, БМТ Савдо ва тараққиёт анжумани ташкилоти, ЕИ даги бир қатор ташкилотлар ва шунингдек, Ўзбекистонда Гулнора Каримова етакчилигида ташкил этилган "Фонд Форум" ташкилотидан борган 100 га яқин вакил иштирок этган.\nКун тартибидаги асосан 2 та масала - "Ўзбекистон Европа ва Осиё ўртасидаги дарвоза" ва "Ўзбекистон ва Европа ўртасида энергетик ҳамкорликни ривожлантириш йўналишлари истиқболлари"га оид масалалар қўйилгани хабар қилинмоқда.\nХабарларга кўра, анжуман доирасидаги тақдимот маросимлари чоғида Ўзбекистоннинг энергетика ва транспорт соҳасидаги имкониятлари, жумладан, "Навоий" эркин иқтисодий ҳудуди ва у ерда жадаллик билан буёнд этилаётган инфратузилмалар кўргазма қилинган.\nБундан ташқари, "Ўзбекистон-Туркманистон-Эрон-Уммон-Қатар" йўналишидаги халқаро транспорт коридори ҳамда Ўзбекистондаги табиий газ заҳираларига оид маълумотлар тақдим этилган.\nАнжуманда иштирок этган халқаро ташкилотлар расмийларининг кўпроқ энергетика ва транспорт соҳаси, шунингдек, янги информацион технологиялар соҳасига сармоя олиб келувчи таклифларга катта қизиқиш билдиргани айтилмоқда.\nГулнора Каримова 2008 йил сентябр ойидан буён Ўзбекистоннинг Женева БМТ қароргоҳидаги доимий вакили ҳисобланади.\n2010 йил июн ойидан эса Ўзбекистоннинг Испаниядаги элчиси лавозимини ҳам эгаллаган.


Маҳалламиз тумандаги энг чекка ҳудуд ҳисобланиб, марказгача 60 км. масофани босиб ўтиш керак. Ҳудудимизда беш минг нафардан зиёд аҳоли истиқомат қилади. Чекка ҳудуд бўлгани боис ўз муаммоларимизни ўзимиз ҳал этишга уринамиз. Айниқса, ижтимоий ёрдамга муҳтож оилаларга қўлдан келгунча ёрдам кўрсатишга ҳаракат қиламиз.\nТўрт нафар оғир беморимиз бор. Уларга саратон ташхиси қўйилган. Бу дард билан олишиш учун инсон руҳан кучли бўлиш билан бирга, иқтисоди ҳам яхши бўлиши керак экан. Дилшод Норбўтаевга мия ўсимтаси ташхиси қўйилган эди. Уни зудлик билан операция қилиш керак, дейишди ва бу операция фақат Тошкентда қилинишини эшитиб, барча маҳалладошлар кўмак беришга чоғланди. Ҳар ким кучи етгунча пул беришга тушиб кетди. Ниҳоят, 24 миллион сўм пул йиғиб бердик. Операция муваффақиятли кечди. Худди шундай, Малоҳат Кўчимова ҳам саратон билан олишмоқда. Ижтимоий аҳволи жуда оғир. Боқувчисини йўқотган. Икки нафар фарзанди бор. Бу дарднинг дори-дармонлари ҳам қиммат. Малоҳат ҳар ойда даво муолажасига бориши керак. Ҳар сафар ҳам аҳолидан пул йиғиб олиш қийин. Ҳамманинг ҳам ўз ташвиши ва харажатлари бор.\nНима қилиш керак? Бу савол бизни анча ўйлантирди. Охири Малоҳатнинг номига пластик карта очтирдик. Телеграмда унинг номига хайрия гуруҳини ташкиллаштирганмиз. Савобталаб одамлар унга кўмак бериб бошлашган. Шунингдек, ҳудудимиздаги «Тим» деҳқон бозорига хайрия қутичасини ўрнатиб қўйганмиз. Бу ерга тушаётган пулларни ҳам беморларга беряпмиз.\nМуаммонинг ечими қандай? Баъзида маҳалланинг ўзига тегишли маблағ бўлмагани боис одамларга ёрдам беролмасликдан қийналамиз. Бу барча маҳалла раислари учун бирдек муаммо. Чекка ҳудудларда эса янада қийин. Шу боис маҳалланинг ўзи фойдаланадиган ҳисоб рақамига ва ўзига тегишли биронта ери ёки ишлаб чиқариш корхонаси бўлиши керак. Шундагина маблағ билан боғлиқ баъзи бир муаммолар ҳал этилармиди?!\nСамарқанд вилояти Нуробод туманидаги\n«Аработа» маҳалла фуқаролар йиғини раиси.


Руҳий ёлғизлик — Dilkashradio.com\nАссалому алайкум. Агар суҳбатларимизни тинглаб бораётган бўлсангиз, биз сизлар билан бир неча сафардан буён ёлғизликнинг турлари ҳақида суҳбатлашмоқдамиз. Ëлғизликнинг энг ёмони руҳий ёлғизликдир. Бу ёлғизлик турли ҳислар билан қоришиб кетган бўлади. Орамизда шундай ёлғизликни бошидан кечирганлар бўлса эҳтимол. Бундайлар ёлғизликнинг қандай бўлишини ва ундан қандай чиқиб кетишни ҳам жуда яхши билади. Руҳий ёлғизлик кишини бутунлай тушкунликка тушириб қўяди. Бошқа ёлғизликлардан фарқи ҳам шунда. Руҳий ёлғизликка учраган аёлнинг ҳаётга, қизиқиши, Худога бўлган севгиси ва бошқаларга бўлган ишончи камаяди. Ҳатто Худодан нолиган, ундан ҳафа бўлиб, ҳафсаласи пир бўлиши ҳам мумкин. Руҳий ёлғизликка тушишнинг сабаблари турлича бўлиши мумкин. Ëки бўлмаса бунинг сабаби бир эмас бир нечта нарса бўлиши ҳам мумкин.\nАёл ёлғизликни ҳис қилишидан олдин, бошқа нарсаларга чалғийди. Шайтоннинг ёлғонларига қулоқ сола бошлайди. Ибодатларига жавоб кечикаётган бўлса: «Қара Худо сени эшитмаяпти. Сен чин имонли бўлсанг ҳам, Худо сени эмас, бошқаларни эшитади», — деб онгига ёлғонларини суқади. Агар бу нарса аёлга таъсир қилса, у чиндан ҳам Худодан хафа бўлишни бошлайди. Худо уни ташлаб қўяётганига ишонади. Бошқаларнинг ҳаётини кузата бошлайди. Ана шунда шайтоннинг ёлғонлари ўз таъсирини кўрсатади. Чиндан ҳам Худо бошқаларнинг ҳаётини марҳаматлаётганини, унинг ибодатлари жавобсиз қолаётганини кўради.\nАслида эса ундай эмас. Худо ҳеч бир фарзандини қаровсиз қолдирмайди. Бирини биридан устун қўймайди. Фақат ҳар кимнинг ҳаёти ҳар хил. Шу турли хилликни шайтон дастак қилиб олиб, Худо фарзандларини Худодан айнитишга ҳаракат қилади. Бу ҳийлаларга ишонган аёлнинг ҳиссиётлари жунбушга келади. Худодан хафа бўлади, у билан гаплашмай қўяди. Калом ўқимай қўяди. Худодан, имонлилардан, китобдан борингки Худони эслатадиган ҳамма нарсадан ҳафсаласи пир бўлади. Бу ёлғизлик даҳшат.\nАёл қанчалик ёлғиз бўлмасин, барибир, Худонинг ёрдамига муҳтож. Бундай пайтда ёрдамга келадиган ким? Албатта Худо. Худо ҳар доим бизга ва ўз сўзига садоқатли. У: «Мен сени ҳеч қачон тарк этмайман», — дедими, тамом. У ўз сўзида туради. Агар қийин дамларда Худога муҳтожлигимизни тан олсак, У бизнинг атрофимизга бизга ёрдам берадиган, далда бўла оладиган, чиндан ҳам Худо йўлида юрадиган кишиларни олиб келади. Уларнинг тасаллиси, далдаси ва Худо билан муносабатлари ҳақидаги гувоҳликлари орқали, бошқатдан оёққа турамиз.\nРуҳий ёлғизликка тушмаслик учун, доимо Худога қараб юриш керак. Чалғиманг, У билан мулоқотни тўхтатманг. Бошқаларнинг ҳаётига эмас, ўзингиз билан Худо ўртасидаги муносабатга кўпроқ эътибор беринг. Ëлғизлигингиз билан ҳеч нарса қила олмаган пайтингизда, Худони ёрдамга чақиринг. У сизни албатта эшитади. У сизга албатта ёрдамга келади. У сизни албатта бу руҳий ёлғизликдан қутқаради.\nЎз танамиз ҳақида қайғуриш


Олий суд фуқароларни қабул қилмаётгани ҳақидаги хабар юзасидан расмий баёнот берди\nОлий суд фуқароларни қабул қилмаётгани ҳақида ижтимоий тармоқларда тарқалган хабарлар юзасидан расмий баёнот берилди. Унга кўра, мамлакатда карантин чоралари кучайтирилган вақтда судларда фуқароларнинг шахсий қабули тўхтатиб турилган.\nҚайд этилишича, мамлакат ҳудудида карантин чоралари кучайтирилган вақтларда Олий суд Раёсатининг 2020 йил 20 мартдаги «Ўзбекистон Республикаси судларида CОVID-19 коронавирус инфекцияси тарқалишининг олдини олиш тўғрисида»ги қарорига асосан, мамлакат судларида фуқароларнинг шахсий қабули, шу жумладан, Олий суд раиси ва раис ўринбосарлари қабули махсус буйруқ чиққунга қадар тўхтатиб турилган. Шикоят ҳамда аризалар судларга фақат электрон шаклда қабул қилинufy ва уларнинг амалдаги қонунчилигимизга мувофиқ кўриб чиқилиб, қонуний ҳал этилиши таъминланган.\nСудларга электрон мурожаатлар, шунингдек, Олий суд раҳбарияти қабулига электрон рўйхатдан ўтиш Олий суднинг интерактив хизматлари портали орқали ҳам амалга оширилган. Маълум қилинишича, 2020 йил мобайнида Олий суд раҳбарияти томонидан жами 5 896 нафар фуқаро қабул қилинган. Уларнинг 1 876 нафари бевосита Олий судда, 3846 нафари сайёр қабулларда, 174 нафари видеоконференсалоқа тизими ёрдамида қабул қилинган.\nШунингдек, 2020 йил мобайнида Олий суд раиси томонидан 341 нафар (бевосита Олий судда 254 нафар, видеоконференсалоқа тизими орқали эса 87 нафар) фуқаро қабул қилинган. Олий суд раисининг биринчи ўринбосари томонидан 2020 йил мобайнида 428 нафар (бевосита Олий судда 28, сайёр қабулларда 392 нафар, видеоконференсалоқа тизими орқали 8 нафар) фуқаро қабул қилинган. Олий суд раисининг ўринбосари томонидан 1 472 нафар (бевосита Олий судда 685, сайёр қабулларда 775 нафар, видеоконференсалоқа тизими орқали 12 нафар) фуқаро қабул қилинганини айтиб ўтишимиз муҳимдир. Олий суд раисининг яна бир ўринбосари томонидан эса 2 416 нафар (бевосита Олий судда 113, сайёр қабулларда 2 303 нафар) фуқаро қабул қилинган.\nБундан ташқари, 2020 йил 4-чорагида Олий суд қабулхонасига ташриф буюрган 631 нафар фуқаронинг ариза ва шикоятлари қабул қилиб олинган ва ушбу мурожаатларнинг қонуний ҳал этилиши таъминланган. «Пандемия муносабати билан Олий суд раҳбарияти томонидан фуқаролар қабулини тўлақонли амалга ошириш имконияти бўлмаганлиги, ўз навбатида, айни шу мураккаб вазият сабабли баъзи фуқароларга судга мурожаат қилиши учун ноқулай вазият юзага келганлигини инкор эта олмаймиз. Бугунги кунда Олий суд раҳбарияти, умуман айтганда, судларда фуқароларнинг қабули белгиланган тартибда ва карантин қоидаларга тўлиқ риоя қилинган ҳолда амалга оширилмоқда», дейилади хабарда.\nЎзбекистонда суд органлари фаолияти давлат бюджети маблағлари ҳисобидан молиялаштирилади\nЭслатиб, аввалроқ Ўзбекистонда илк бор судьялик лавозимига номзодларни танлаш бўйича имтиҳон жараёни онлайн ёритилиши ҳақда хабар берилганди.


«Бу нимага арзон, нега бунчалик осон ҳал бўляпти – фуқаролар масалага шу томондан қарашлари орқали фирибгарликнинг олдини олишлари мумкин», – дейди судья Шамсиддин Тожиев.\nТошкентда ўтказилаётган оммавий қабуллар ҳафталиги доирасида, 25 ноябр куни суд ва ҳуқуқ-тартибот идоралари масъуллари иштирокида сайёр қабул ташкил қилинди.\nKun.uz мухбирининг хабар беришича, сайёр қабулда анчагина кўп одам йиғилган. Шикоятларнинг асосий қисми Олий суд ва Бош прокуратура тизимига тўғри келади.\nОлий суд судьяси Шамсиддин Тожиев Олий судга шикоятлар кўплигини изоҳлаб, буларнинг аксари – фуқаролик, маъмурий ва иқтисодий ишлар эканини таъкидлади. «Бу тоифа ишларда икки тараф бор: бир тараф рози бўлгани билан, иккинчи тараф норози бўлиши табиий», – деди у.\nОлий суд судьясининг сўзларига кўра, бугунги кунда Ўзбекистонда мураккаб тоифадаги фирибгарлик жиноятлари авжига чиқяпти.\nОлий суд судьяси Шамсиддин Тожиев\n«Кўп ҳолларда бунга фуқароларимизнинг ишонувчанлиги сабаб бўлмоқда. Фирибгарлик жиноятларининг олдини олиш бўйича чоралар кўрамиз, лекин аввало фуқароларимиз ўзлари ҳар бир ҳолатга ишониб кетавермасдан, қонуний йўл тутишса, бу жиноятларнинг олдини олади.\nҲозир автомашина, уй олди-сотдиси билан боғлиқ фирибгарликлар кўпайяпти. Бунинг ҳаммаси фуқаро масалани қонуний йўл билан ҳал этиш чорасини кўрмай, осонгина йўл билан мақсадига эришиш ҳаракатидан келиб чиқади. Бу нимага арзон, нега бунчалик осон ҳал бўляпти – фуқаролар масалага шу томондан қарашлари орқали фирибгарликнинг олдини олишлари мумкин», – деди судья Шамсиддин Тожиев.\nМаълум қилинишича, мазкур сайёр қабулда ҳуқуқни ҳимоя қилувчи идоралар томонидан 414 нафар мурожаатчининг 431 та масаласи кўриб чиқилган. Уларнинг 86 тасига шу ернинг ўзида ечим топилган; 95 та мурожаат бўйича ҳуқуқий маслаҳат ва тушунтиришлар берилган; қолган 250 та мурожаат юзасидан аниқ муддат ва масъуллар белгиланган.


♡________Бизлар дунёда худди имтихондагиги каби холатдамиз. Ҳар... | Интересный контент в группе 🌹Қалбим гавхари💎\nNews FeedTopics 10 692Photos 17 387Videos 546Participants 64 667\n🍃.... Ма Ша Аллаҳ вот это голос сура АРРАҲМАН🌸\n134 671 views\n🇺🇿 _Сукок_ зеленая самса__обедение😍😋 Узбекская кухня самая вкусная в Мире!\n71 159 views\n♡____Дунёдаги энг яхши китоб бу-Қуръон!\n✨🌸_____Баъзан хаётда мана шу итчалик бўла олмаган итлар ҳам учраб туради...\n973 732 views\n Бомдод намозининг азонида айтиладиган "Ассолату хойрум минан навм" (Намоз уйқудан афзал), жумласининг маъноси нима эканини биласизми? Чунки, уйқу нафс чақириғига жавоб беради. Намоз эса, Аллоҳ таолонинг чақириғига жавоб беради. Намоз, уйқудан яхшидир! Чунки, уйқу ўлимдир. Намоз эса ҳаётдир. Намоз, уйқудан яхшидир! Чунки уйқу бадан роҳатидир. Намоз эса, руҳнинг роҳатидир. Намоз, уйқудан яхшидир! Чунки мўмин ва кофир уйқуда шерикдир. Аммо намозни эса, фақат мўмин одам ў\nАССАЛОМУ АЛАЙКУМ #Хайрли_тонг... Инсон табиатан доим хайрлисига толибдир... Кулсак ҳам, йиғласак ҳам хайрлиси... Яшасак ҳам, ҳатто кетар чоғда ҳам хайрлиси бўлсин деймиз... Майли, истаганларимиз бўлмасин, Аллоҳ таоло биздан рози бўлсин! Ана ўша ҳаққимиздаги энг хайрлисидир... 🤲Аллоҳнинг раҳматию мағфиратига тўлсин. ...Хурматимиздасиз!\n✨... Хоҳлаган имкон хоҳламаган бахона топади! Аллоҳ қабул қилсин! 🤲\n133 827 views\n🕋.....Хажаруль Асвадни тавоф қилиш ҳаммамизга насиб қилсин! 🤲Ин ша Аллоҳ! 🌹\nAll 10 692\n64 667 participants in the group\n♡________Бизлар дунёда худди имтихондагиги каби холатдамиз. Ҳар қандай лахзада имтиҳон варақаси йиғиштирилиб, Аллоҳ сен учун ажратган вақт тугаши мумкин. Шундай экан, сен ўзингни варақангга диққатингни қарат, бошқаларни варақаси билан шуғулланишни бас қил!!!


09:53 / 07.09.2018 1301 pdf Ўқиш режими + -\nРоссия Марказий банки Чеченистон пойтахти Грознийга асос солинганининг 200 йиллиги муносабати билан 3 рубллик юбилей тангасини чиқарди. Бу ҳақда Марказий банк матбуот хизмати хабар бермоқда.\nКумушдан тайёрланган танганинг бир томонида Грознийда жойлашган Аҳмад Қодиров номидаги масжид, унинг ортида «Грозний-Сити» мажмуасидаги осмонўпар бинолар, энг охирида тоғлар акс этган.\nЮбилей тангаси кўп эмас – 2 минг дона чиқарилган.\nГрозний шаҳрига асос солинганининг 200 йиллигига бағишланган тантаналар жорий йилнинг 5 октябрида бўлиб ўтади.\n06:47 / 07.09.2018 1408\n12:43 / 07.09.2018 1276\n232 07:10 / 04 май\n270 07:00 / 22 январь\n266 17:09 / 12 февраль\n435 14:00 / 24 апрель


Устоз хотираси - Уч илдиз\nСайтимизга хат келди: Тилшунос олим қалбимизда барҳаёт\nЎзбек тилшунослиги фани оғир жудоликка учради.\nШафқатсиз ўлим таълим соҳаси фидойиси, изланувчан педагог, тилшунослик фани бўйича етук мутахассис Тўра Нафасовни орамиздан олиб кетди.\nТўра Нафасов 1938 йилда Чироқчи туманида туғилди. 1963 йилда Самарқанд давлат университетининг филология факультетини тамомлади.\nМеҳнат фаолиятини Қарши педагогика институтининг ўзбек тилшунослиги кафедрасида ўқитувчиликдан бошлади. Кейинчалик катта ўқитувчи, доцент, профессор илмий даражаларига эришди. Декан муовини, декан, кафедра мудири лавозимларида ишлаган кезлари таълим-тарбия самарадорлигини ошириш, халқ хўжалиги учун юксак маънавиятли, билимли, изланувчан кадрлар тайёрлашга ўзининг муносиб ҳиссасини қўшди.\nТўра Нафасов қарийб 20 йил Қарши давлат университети ўзбек тилшунослиги кафедрасини бошқарди. Бу даврда кафедранинг илмий салоҳияти, нуфузи ортди. Илмий тадқиқотларнинг янги йўналишлари юзага келди. Ўнлаб ёш мутахассислар ишга қабул қиличди. Уларнинг аксарияти фан номзоди бўлишди.\nДомла тилшуносликка оид ўнлаб китоб ва қўлланмалар нашр эттирди. Топонимикага оид илмий мақолалар ёзди, турли халқаро анжуманларда шу мавзудаги маърузалари билан қатнашди.\nТўра Нафасов меҳнат фаолияти давомида «Халқ таълими аълочиси», «Меҳнат фахрийси» кўкрак нишонлари билан такдирланган.\nМеҳрибон устоз, самимий ва камтарин инсон Тўра Нафасовнинг ёрқин хотираси ҳамиша қалбимизда яшайди.\nҚарши давлат университети жамоаси\nДарҳақиқат, устоз Тўра Нафасовнинг ўзбек тилшунослиги фани ривожидаги хизматлари беқиёсдир. Охиратлари обод бўлсин, ётган жойлари жаннат бўлсин!\nNext story “Ахборот хизматлари” фанидан ўқув машғулотлари (17)\nPrevious story Миллий қадриятлар ва маданиятлар уйғунлиги


200 нафар талаба сув хўжалигига ишга жалб этилади\nҲар қандай соҳада самарадорликка эришиш замонавий, мустақил фикрлайдиган, билимли ва ташаббускор кадрларга боғлиқ. Бундай мутахассислар эса олий ўқув юртларида шаклланади. Шундай экан, айни пайтда вазирлик ҳамда идоралар, корхоналар ўқув муассасалари билан қандай алоқа ўрнатмоқда? Билимли кадрлар етарлими?\nНурафшон шаҳрида вилоят фаоллари, масалага тааллуқли вазирлик ва идоралар раҳбарлари иштирокида Ўзбекистон Республикаси Бош вазирининг ўринбосари Очилбой Раматов раислигида йиғилиш бўлиб ўтди.\nЭлектротехника саноатида 71 та лойиҳа амалга оширилади\nҚарор билан электротехника саноатини ривожлантиришнинг асосий йўналишлари белгиланди.\nКундузги шифохоналар самарали ишламаяпти. Нега?\nКундузги шифохона ўзи аслида нега керак? У одамларга нима наф беради?\nҚурилиш ташкилоти Гиннеснинг рекордлар китобига кирмоқчи эдими?\nБутун бошли сиҳатгоҳ биносини қанча қурувчини жалб қилган ҳолда барпо этиш мумкин? Кимдир бу саволга ўн, кимдир йигирма ва яна кимдир ўттиз – қирқ нафар ишчи кучи билан бино қад ростлайди, дея жавоб бериши мумкин.\nҚатор ОАВларда умумтаълим муассасалари таъмирига етарли маблағ ажратилиши, шунга қарамай ота-оналар қўмитаси томонидан мактабга ёрдам бериш учун пул йиғилиши нотўғри эканлиги мазмунида мақолалар эълон этилди.\nЎзбекистон Республикаси аҳоли пунктларида телекоммуникация инфратузилмасини жадал ривожлантириш чора-тадбирлари тўғрисида\nShowing 1-20 of 712 items.